Gugurnya Perwira Negara Di Bumi Somalia 1994

Kisah pengorbanan para anggota keselamatan kita serta ahli keluarga mereka bukan sedikit. Kalaulah dibukukan, tak tahulah berapa jilid tebalnya. Namun, sayangnya, kebanyakan kisah-kisah itu luput begitu saja. Kalau panas pun, mungkin buat seketika saja..ketika insiden melibatkan pengorbanan mereka masih panas. Life must go on, kata pepatah Inggeris. Mereka yang terlibat dengan pengorbanan itu harus dan perlu pandai-pandai sendiri hidup. Nasiblah kalau ada yang masih ingat. Itupun mungkin apabila berbangkit us tertentu, atau apabila pihak tertentu merasakan mereka perlu menggunakan kisah pengorbanan itu untuk sesuatu tujuan. Kalau tidak, tinggallah kisah itu sepi di dalam lipatan sejarah.

Kalau ditanya rakyat Malaysia, rata-rata akan ingat dan tahu serba sedikit tentang kisah Black Hawk Down, sebab ianya boleh dikatakan satu peristiwa besar yang tercatat di dalam sejarah pertahanan dunia, dan apatah lagi bila di difilemkan pula – walaupun ramai rakyat Malaysia mungkin tak sedar bahawa yang terlibat di dalam insiden tersebut dan bertindak sebagai hero sebenarnya adalah pasukan Malaysia. Ya. Somalia mencatatkan pembabitan malaysia sebagai pasukan pemerhati di dalam misi UNOSOM, dan ada perwira kita yang gugur di sana ketika mereka bertugas buat negara. Selain insiden Black Hawk tersebut, ramai yang tidak tahu atau mungkin terlupa tentang satu insidn lain yang turut mengorbankan 2 lagi anggota pasukan keselamatan kita.

Insiden tersebut berlaku pada 18 Julai 1994, yang merupakan satu lagi titik hitam yang menyusul selepas insiden Black Hawk Down pada 3 dan 4 Oktober 1993.Ia juga bukan kejadian pertama melibatkan pasukan Malaysia di bumi asing pada tahun 1994 kerana sebelumnya, Mejar Ariffin Zakaria telah terkorban dalam insiden serangan mortar di Sarajevo pada 12 Mei manakala pada 19 April, Mejar Ramli Shaari terkorban dalam satu letupan periuk api di Coratia. Kedua-duanya terlibat di dalam misi pemerhati PBB.

Hari itu sangat panas, musim hujan sudahpun berlalu, meninggalkan rumpunan rumput berselerakan dengan sampah sarap di sepanjang jalan sempit Mogadishu. Ianya sama saja seperti hari-hari lain. Hari itu sama saja macam hari-hari lain. Kumpulan itu terdiri daripada 8 anggota Markas UNOSOM II daripada Seksyen Pengiring Markas UNOSOM II, yang mengiringi 5 anggota perisikan UNOSOM diketuai seorang pegawai dari Itali – Kolonel Fulvio Vezzalini. Daripada 13 orang di dalam kumpulan itu, selain daripada Kolonel dari Itali itu, terdapat seorang lagi  dari New Zealand. Selebihnya adalah dari Malaysia.  Arahan jelas adalah, semua pergerakan melibatkan pasukan Malaysia harus diketuai oleh pegawai dari Malaysia. Entah kenapa kali itu,  tiada pegawai dari Malaysia di dalam pasukan itu.

Antara yang berada di dalam kumpulan itu adalah SSjn Azman Mohamad Tahir daripada pasukan Gerup Gerak Khas (GGK) yang berasal dari Teluk Intan, Perak dan Kpl Ghani anak Binjoi daripada pasukan  6 Rejimen Renjer Diraja (RRD) yang berasal dari Kampung Koran Mawang, Sarawak. Ketika itu, kekuatan Markas UNOSOM II yang berjumlah 82 orang turut menempatkan  2 kompeni daripada pasukan 6 RRD dan 1 terup daripada pasukan GGK  bersama-sama pasukan 7 RRD (Mekanis). Kpl. Ghani dan isterinyai, Dora anak Buki, telah dikurniakan 3 orang anak – Royson ( 6 tahun), Rami ( 3 tahun) dan yang paling kecil, Antonia Hagi yang dilahirkan kira-kira seminggu sebelum hari itu. SSjn Azman pula meninggalkan isterinya, Kamisah Hamdan,  di Kem Brinchang, Cameron Highlands bersama-sama 6 orang anak-anaknya – Puteri Nursuhada ( 7 tahun), Puteri Nursarah ( 6 tahun), Muhd. Saiful ( 4 tahun), Puteri Nurraifana ( 3 tahun) dan Muhd. Halidanyang baru berusia 4 bulan yang dilahirkan setelah SSjn Azman bertolak ke Somalia dan belum sekali dilihatnya di depan mata.

Sepanjang penugasan di Somalia, setiap  rondaan telah dihadkan kepada  pasar Bakara sahaja –  lokasi kejadian Black Hawk Down dulu. Arahan itu walaubagaimanapun, ia tidak meliputi aktiviti pengumpulan risikan.Selepas lokasi itu, anggota PBB tidak dibenarkan menjalankan rondaan kerana terdapat banyak militia bersenjata membabitkan kumpulan daripada suku Hawadle dan Habar Gidir . Keduanya, yang merupakan suku bertelagah, seringkali terlibat dalam pergaduhan, lebih-lebih lagi suku Habar Gidir yang cemburu kerana bangunan yang disewa oleh pasukan PBB dari Malaysia adalah milik suku Hawadle yang menerima sewaan daripada  PBB . Konvoi itu bergerak perlahan, lalu menarik perhatian militia di situ. Kumpulan pertama militia yang nampak konvoi itu segera menyalurkan maklumat kepada rakan-rakan mereka yang lain.

Pada lebih kurang jam 0900, mereka yang berada di lokai K4 telah terperasan satu konvoi kenderaan tidak berperisai PBB melalui lokasi tersebut. Pengesahan daripada sentri mengatakan yang ia terdiri daripada Bravo Company 6 Renjer. Mereka dapat lihat dengan jelas Renjer Martin melambai ke arah mereka ketika lalu di situ. Terdapat 3 kenderaan ringan di dalam konvoi itu. Pemeriksaan dengan  Lt Sulaiman – salah seorang pegawai daripada Bravo Company daripada markas UNISOM mendapati, Kolonel tersebut juga merupakan Komander U1, satu unit pengumpulan risikan. Beliau telah  memohon bantuan escort/iringan  untuk menjalankan misi risikan.

Strong Point 4 terletak di sebuah bulatan yang menghubungkan 4 jalan iaitu Afgooyee -Lenin-Medina-Gesira . Terdapat 2 bangunan di K4 – satu menghadap ke utara dan satu lagi menghadap ke selatan. Sebelum pasukan Malaysia menghuni bangunan tersebut, pasukan Bangladesh merupakan penyewanya . Pasukan Malaysia mengambilalih daripada pasukan Bangladesh pada 17 April 1994. Kawasan itu dilindungi oleh 2 kompeni rifel daripada pasukan  6 RRD, dan kompeni itu kemudiannya dikenali sebagai Kompeni D. Ia mempunyai 2 pasukan 106 mm meriam recoilless, bersama-sama 2 APC Radpanzor Condor dilengkapi meriam Oerlikon 20mm sebagai sokongan.

Kawasan sekitar K4 adalah salah satu tempat paling tegang di seluruh Mogadishu. Dulu pernah berlaku pertempuran senjata api yang sangat ganas di sekitar K4 sejak 14 April 1994, diakibatkan oleh pertambahan jumlah Technicals (senjata dimuatkan dengan rifle .50 cal) di kawasan itu . Pasukan Bangladesh tidak mempunyai kemampuan untuk menjaga K4.

Ini memaksa kedudukannya diperkukuhkan.   Bangunan sekitar dibuat daripada konkrit dan terletak berdekatan. Perlindungan bagi K4 bergantung kepada 2 buah bangunan. Sejak mengambil alih lokasi tersebut daripada pasukan Bangladesh, banyak peluru sesat dan mortar singgah di sekitar kawasan kukuh itu. Pada 18 Mei 1994, sekitar jam 2100, sebutir peluru RPG telah menembusi salah sebuah bangunan tersebut, terus ke kediaman anggota . Mujurlah tidak ada sesiapa yang tidur awal malam itu, maka tiadalah kecederaan. Tinggal di K4 ibarat dikelilingi sambutan Tahun Baru Cina di mana sejumlah besar mercun dibakar saban masa.

Petang itu, permainan bolasepak dan “sepak takraw” yang membantu mengekalkan kecergasan anggota-anggota Kompeni Bravo di zon perang itu berjalan seperti biasa. Walaupun jam sudahmelewati 1730 selepas permainan itu,  konvoi tersebut belum pulang. Di sana, jam 1700, cuacanya sudah mula gelap. Pada waktu sebegini, kemungkinan berlakunya serangan  adalah tinggi, terutama di kawasan terbina Mogadishu.

SSjn Azman ketika itu memandu sebuah pickup Toyota berwarna putih. Beliau cuba mengelakkan lopak jalan yang dipenuhi air, jadi beliau memperlahankan kenderaan tersebut. Di hadapan mereka, di sebelah kiri, beliau sedang melalui sebuah kubu kuat militia apabila senjata .50 kaliber kempunyaan militia Somalia itu mula menembak. Pelurunya berdesing menembusi sisi pickup tersebut, dan terus menujah tubuh beliau . Beliau terkorban serta merta. Kpl Ghani segera membalas tembakan menggunakan M16nya. Sebaik habis peluru, beliau menyambung pula dengan senjata M79. Namun, terdapat begitu ramai militia yang mengepung mereka daripada segenap arah.

Anggota militia bersenjata itu , yang terdiri juga daripada wanita dan orang tua, mula menembak. Ghani cuba melawan mereka, dan malang sekali kumpulan yang terdiri daripada campuran pelbagai bangsa itu tidak mampu membantu beliau. Dalam kekeliruan itu, salah seorg militia itu telah merampas senjatanya dan seorang militia lagi menembak bertalu-talu ke arah kepalanya. Beliau menghembuskan nafas terakhir di situ. Kolonel  tersebut, Kapten Itali, Pegawai Waran New Zealand, anggota Malaysia selebihnya serta satu-satunya Pegawai Waran Risik Malaysia telah ditahan sebagai tebusan. Mayat kedua-dua anggota Malaysia itu juga diseret ke tempat persembunyian militia tersebut.

Anggota militia perempuan dan kanak-kanak mula menggeledah peralatan kumpulan ronda tersebut. Senjata dan kenderaan dirampas oleh militia lelaki. Turut tercedera dalam insiden tersebut adalah Sjn. Zaidi bin Hanafiah (GGK), LKpl Ahmad bin Ab Rahman (GGK) dan Renjer Martin anak Regip ( daripada K4) . Turut tercedera adalah Kapten Ferdinando Salvati dari Itali.

Kedudukan serang hendap tersebut adalah sangat tersorok – terdapat dinding setinggi 8 kaki yang menghalang sebarang cubaan melarikan diri dan menghadkan tembakan perlindungan. Kesemua mereka yang telah ditahan itu telah disoal siasat oleh militia tersebut. Mereka digerakkan dari satu rumah ke rumah lain. Penembak tersebut memberitahu Kolonel itu mungkin akan disoal siasat oleh General Farah Aided. Punca serangan tersebut dikatakan kerana penembak Somali itu telah tersilap menyangka konvoi tersebut adalah terdiri daripada pasukan Amerika. Hakikatnya, pasukan Amerika telah ditarik balik sejak 31 Mac 1994, meninggalkan hanya satu platun lebih terdiri daripada 30 anggota bagi mengawal kedutaan Amerika di Mogadishu. Pasukan Amerika sebenarnya telah tidak meronda kawasan Mogadishu sejak insiden “Black Hawk Down” pd 3- 4 Oktober 1993. Tugas rondaan hanya dijalankan oleh pasukan Malaysia.

Notifikasi daripada markas  Kompeni yang terletak di kawasan K4. (terletak di kawasan Universiti Mogadishu), mengatakan konvoi tersebut belum kelihatan telah menyebabkan Lt Sulaiman  kelam kabut menghubungi pegawai daripada kontinjen lain yang bertugas di markas UNOSOM11 . Namun, tidak ada seorang pun yang tahu apa yang telah berlaku kepada kumpulan ronda tersebut.

Pada lebih kurang jam 0100, Kolonel Itali tersebut telah sampai ke K$ dan   memberitahu beliau bahawa pasukan rondanya telah diserang hendap dan 2 anggota Malaysia telah terbunuh, manakala 2 lagi mengalami kecederaan serius. Bersama-sama dengan beliau adalah  Pegawai Waran  Risik yang turut serta dalam konvoi itu.

Berita tersebut telah disampaikan kepada pemerintah UNOSOM II ketika itu, General Aboo Samah Aboo Bakar. Beliau yang disegani oleh puak Somali menjadi berang setelah mendapat berita tersebut, dan telah turun padang berunding dengan puak Somali untuk menuntut pembebasan semua anggota yang ditahan serta pelepasan mayat 2 anggota yang telah terbunuh itu. Memikirkan SSjn Azman adalah bukan Islam, mayat beliau telah diperlakukan dengan keadaan aib sekali. Luluh hati pasukan Malaysia melihat keadaan beliau. Setelah diberitahu identiti sebenar SSjn Azman, barulah puak Somali yang terlibat memohon maaf.

Pada 19 Julai 1994, sekitar jam 0300, kesemua anggota yang telah terkorban, tercedera dan tertangkap telah diserahkan kembali kepada pasukan tanpa sebarang bayaran atau tuntutan. Mereka yang terlibat adalah:

1. Kol. Fulvio Vezzalini – Itali
2. Kapt. Ferdinando Salvati – Itali
3. Kapt. Emilio Sen – Itali
4. PW Hare Kent – New Zealand
5. PW Mohamad Baharom – Malaysia (Risik)
6. SSjn Azman Mohd Tahir -Malaysia (GGK)
7. Sjn Zaidi Hanafiah – Malaysia (GGK)
8. Kpl Ghani ak Binjoi – Malaysia (RRD)
9. LKpl Bakar Selamat – Malaysia (RRD)
10. LKpl Ahmed Ab Rahman – Malaysia (GGK)
11. Renjer Adnan Abu Bakar -Malaysia (RRD)
12 Renjer Gerry ak Tugan – Malaysia (RRD)
13. Renjer Martin ak Regip – Malaysia (RRD)

Daripada salah seorang anggota yang tercedera, LKpl Ganie dikatakan telah ditembak hidup-hidup daripada jarak dekat setelah enggan menyerahkan senjata api miliknya. Dalam pergelutan yang menyusul, mendiang telah ditembak secara point blank. Menurut salah seorang anggota yang pernah terlibat dalam misi tersebut, berprofil FB “Mech D’Meron Fsls” –

“Saya bersama Lt (B) Hikal beserta 14 buah kereta perisai bergerak ke K4 pada jam 0130 pagi untuk ambil jenazah arwah Ssjn Azman dan Mendiang Kpl Ghani serta anggota cedera yang lain. Semasa smpai di lokasi kompeni keselamatan, saya lihat dua mayat berada di beranda bangunan dan ditutup dengann kain putih. Dibahagian kepala kelihatan darah dan saya mengesyaki kedua-dua anggota ditembak di bahagian kepala. Disebelah hujung kepala ada dua helmet yang dpenuhi darah dan otak anggota. Saya bersama Lt Haikal mmbawa mayat ke bilik mayat Hospital Pakistan dan membuat pengecaman mayat..”

Saya mengenali isteri arwah SSjn Azman semasa tinggal berjiran dulu. Setelah perkhabaran diterima, beliau telah jatuh pengsan banyak kali kerana menurut kisah sebenar, arwah SSjn Azman yang putih dan ada sedikit rupa Cina itu disangka sebagai bukan Muslim, lalu mayatnya diperlakukan dengan teruk sekali. Tak ramai yang tahu bahawa pada malam sebelum kejadian, Ssjn Azman telah meminta janji daripada seorang rakan setugas/buddynya untuk menjaga anak isterinya sekiranya dia gugur. Gurauan itu ternyata benar dan gambar diambil daripada kamera yang baru dibelinya menjadi kenangan terakhir SSjn Azman untuk keluarganya.

Yang memilukan adalah keadaan keluarga yang ditinggalkan. Arwah SSjn Azman belum berpeluang melihat anak bongsunya yang dilahirkan setelah beliau berangkat ke Somalia. Malah, semasa hendak bertolak, helikopter yang beliau naiki terpaksa berhenti setelah ditahan oleh isteri beliau. Ketika itu, helikopter hendak bertolak ke Subang bagi membawa arwah menaiki pesawat yang akan terbang ke Somalia. Sepatutnya, beliaumakan tengahari bersama keluarganya itu, tetapi helikopter yang membawa keluarga mereka yang akan bertolak, telah terlambat bertolak dari Melaka, menyebabkan SSjn Azman tidak dapat menunggu. Namun, nyaris-nyaris saja helikopter yang dinaikinya hampir bertolak, anak dan isterinya sampai. Di atas tarmac itulah buat kali terakhir arwah bersalam dengan isterinya dan mencium anak-anaknya.

Kpl Gani pula sedang mengira hari untuk pulang bertemu anak isterinya pada Ogos itu, setelah bertolak ke Somalia pada bulan Februari. Anak bongsunya hanya berusia seminggu, dan tidak sempat melihat wajah ayahnya.

Mereka adalah sebahagian daripada peuang-pejuang negara yang menggadai nyawa di medan juang demi kedaulatan negara, memikul tanggungjawab dan amanah yang diberikan kepada mereka. Jasa mereka tak ternilai dan tak terhitung. Demi kita, keluarga mereka terpaksa berkorban juga. Maka adalah selayaknya jasa mereka dihargai, bukan diperlekeh atau dipertikaikan..jasa yang akan terus harum di laman kedaulatan negara..=WRA=


Syeikh Yusuf Al Makassari : Ulama Perancang Strategi Perang Yang Genius Di Nusantara Yang Dikenali Dunia

Syeikh Yusuf Al Makassari dilahirkan di Sulawesi Selatan pada tahun 1626 dan mendapat pendidikan awal di sebuah pondok yang dipimpin oleh seorang ulama Yaman iaitu Syed Ba’lawi bin Abdullah di Bontoala, Makassar.

Kemudian beliau menyambung pengajiannya di Aceh, Mekah, Yaman, Syria dan Istanbul. Ini menunjukkan Syeikh Yusuf adalah antara ulama Nusantara yang banyak mengembara menuntut ilmu di pelbagai negara. Beliau juga satu-satunya ulama Nusantara abad ke-17 yang dapat dikenal pasti belajar di Istanbul yang merupakan pusat pemerintahan Daulah Uthmaniyah.

Syeikh Yusuf Al Makassari juga pernah menerima ijazah tarekat Syattariyah dari gurunya Mulla Ibrahim Al Kurani di Mekah bersama-sama dengan Syeikh Abdul Rauf Singkel. Setelah selesai belajar di Istanbul, beliau pulang semula ke Mekah dan mengajar selama beberapa tahun di Mekah.

Setelah itu, beliau pulang semula ke Makassar dan dari Makassar beliau dijemput oleh Sultan Banten iaitu Sultan Abdul Fattah atau lebih dikenali sebagai Sultan Ageng Tirtayasa ke Banten dan beliau dilantik menjadi penasihat dan mufti Kerajaan Banten. Syeikh Yusuf juga dinikahkan dengan puteri Sultan Abdul Fattah.

Semasa Sultan Abdul Fattah berperang dengan Belanda sekitar tahun 1670an, Syeikh Yusuf Al Makassari menjadi penasihat dan perancang utama (master mind) taktik dan strategi perang angkatan tentera Banten.

Barangkali pendedahan yang begitu banyak di luar negara terutama ketika berada dalam Daulah Uthmaniyah menyebabkan Syeikh Yusuf Al Makassari sangat genius dalam merancang perang. Angkatan tentera Belanda hampir tewas dengan angkatan tentera Banten. Belanda benar-benar gentar dengan teknik peperangan angkatan tentera Banten.

Namun Belanda yang licik menggunakan putera Sultan Abdul Fattah yang bernama Sultan Haji untuk mengalahkan Sultan Abdul Fattah. Sultan Haji mengkhianati ayahandanya dan rakyat Banten dengan bekerjasama dengan Belanda.

Pengkhianatan itu membuahkan hasil di mana Sultan Abdul Fattah dan Syeikh Yusuf Al Makassari berjaya ditangkap oleh Belanda. Syeikh Yusuf akhirnya dibuang ke Afrika Selatan dan meninggal dunia di Cape Town. Jenazahnya kemudian dibawa pulang ke Makassar.

Syeikh Yusuf sangat dikenali di luar negara seperti di Mekah, Sri Lanka, India dan Afrika Selatan. Begitu masyhurnya Syeikh Yusuf Al Makassari sehinggakan ketika beliau ditawan oleh Belanda, Maharaja Aurangzeb (Maharaja Moghul) memberi amaran kepada Belanda agar melayani Syeikh Yusuf Al Makassari dengan baik.

Sepanjang hidupnya, Syeikh Yusuf Al Makassari menulis lebih 30 buah kitab dalam bahasa Arab. Antaranya Bidayatul Mubtadi, Mir’atul Muhaqqiqin, An Nafahatul Shailaniyyah, Tanbih al Mashi, Matalib As Salikin, Tartib Az Zikr dan banyak lagi.


Taktik Perang Tinggalan Empayar Mongol Menyumbang Kemerdekaan Kazakh

Penghujung abad ke-18 telah melakar kegemilangan dalam sejarah negara Kazakhstan oleh siri kemenangan besar bangsa Kazakh semasa menentang dominasi Kekhanan Dzungar. Sebahagian pertembungan ini adalah kesan dari perpecahan dalaman yang tercetus di Dzungaria pada tahun 1727 dan menjadi penyebab kepada meletusnya perang di antara Kekhanan Dzungar dan Dinasti Qing yang berakhir dengan pembantaian Qing terhadap populasi Dzungaria (sebahagian Turkestan Timur, Kazakhstan dan Mongolia moden).

Pertempuran Anrakai merupakan sebuah pertempuran yang menjadi bukti keberanian bangsa Kazakh menentang pasukan tentera Mongol Kalmyk atau lebih dikenali sebagai Kekhanan Dzungar. Menurut sumber dari cerita rakyat yang boleh dipercayai, lokasi di mana pertempuran Anrakai berlaku adalah bertempat di bahagian timur laut lembah Anrakay di dataran Alakol.

Dan jika berdasarkan sempadan antara Anrakai zaman dahulu dari sisi barat daya, ia terletak di simpang sekatan air, di sisi timur laut – Beskol, di barat – sungai Kopaly dan memasuki Karakemer, di timur – tali air  di dasar sungai Serybulak, hanya 210 kilometer persegi. Tepat di lokasi itu merupakan pusat pertembungan ketenteraan yang hanya bermula dari tindak balas ofensif Kazakh untuk menyekat pencerobohan tentera Dzungar, kemudian bertukar menjadi perang kemerdekaan Kazakh.

Para penyelidik mendedahkan bahawa lokasi Pertempuran Anrakai memiliki bentuk segitiga. Penduduk yang mendiami “Segitiga Anrakai” dengan gigih mempertahankan tanah air mereka dari serangan musuh. Hanya ada satu kekurangan di bahagian timur laut, di mana di lembah Kopaly, Karakemer, Sarybulak memiliki pertahanan yang lemah. Di situlah adanya Jalan Kalmak Besar yang terbentang sejauh 8-10 kilometer, meliputi bahagian selatan dan barat laut padang rumput Kazakhstan.

Dari ketepatan setiap sudut pandang ini Anrakai memiliki perancangan perang yang strategik. Sejak separuh kedua abad ke-17 hingga abad ke-18 antara Kekhanan Dzhungar dengan sungai-sungai Chu dan Talas ada sebanyak 19 buah atau lebih kubu tentera dibina. Walau bagaimana pun berlaku sedikit pertindihan pendapat yang masih tiada jawapan konkrit berkaitan tahun pertempuran ini kerana sebahagian penyelidik mengatakan bahawa pertempuran itu berlaku pada tahun 1729, manakala yang lain mengatakan ia berlaku pada tahun 1730. Tetapi isu perbezaan satu tahun ini kita tinggalkan dulu.

Kronologi

Kematian misteri Hong Taiji Tsewang-Rabtan adalah permulaan untuk pusingan baru perebutan kuasa. Penyandang kedudukan Khan, telah mengabaikan keutamaan negara, dengan senjata di tangan, dia melibatkan diri dalam pertikaian hak untuk mewarisi takhta tertinggi.

Namun, pada saat ini, di tahun 1729, Kekhanan Dzungar menghadapi ancaman pencerobohan secara mengejut oleh Dinasti Qing dari China, ini menyebabkan noyan-noyan (gabenor jeneral) Oirat terpaksa memindahkan pasukan tentera Dzungar secara tergesa-gesa dari sempadan barat ke timur.

Orang-orang Kazakh mahu memanfaatkan kekacauan yang bermula di Dzungaria, untuk memberikan tamparan terakhir kepada musuh tradisi mereka itu. Pada tahun 1729, 120 km ke selatan Balkhash, salah satu pertempuran penentuan yang paling besar telah berlaku di kawasan Anrakai.

Namun, banyak pasukan tentera Mongol dari cabang Oirat atau Kalmyk bertindak menentang suku-suku Kazakh di Anrakai, terutamanya Kekhanan Dzungar. Pada masa itu, Dzungar mempunyai kubu yang paling kuat di Semirechye. Kubu yang dibina pada tahun 1653-1667 dan dikenali sebagai kubu Kalmyktobe ini terletak di utara pergunungan Anrakai.

Pergunungan Anrakai dan Tasik Alakol adalah titik strategik yang penting di sepanjang Perang Kazakh-Dzungar fasa ketiga antara tahun 1723-1730. Di sinilah bermulanya gerakan ketenteraan Kazakh dan agenda pembebasan wilayah Semirechye. Bermula dari sini ke sepanjang Sungai Chu, hingga menemui jalan keluar ke Sarys dan pergunungan Ulytau. Dari kawasan ini, detasemen tentera Kazakh boleh berangkat secara besar-besaran ke pergunungan Karkaralinsky.

Kazakh sedang mencipta satu peluang kemerdekaan yang lebih besar untuk tanah air Kazakh dari pencerobohan Dzungar. Pada musim panas, kawasan ini gersang. Dan hanya pada musim bunga barulah ada sedikit kelembapan di sungai dan rumput muda berubah menjadi hijau. Pada saat inilah tahun melancarkan perang ditentukan. Namun berlaku sedikit penangguhan masa operasi yang digunakan untuk mempersiapkan bekalan makanan kuda, dan bekalan tentera.

Perubahan pelbagai lanskap di pergunungan memungkinkan serangan tentera berkuda dilaksanakan di wilayah ini secara ‘pukul dan lari’. Di sekeliling kawasan medan tempur itu sendiri dipenuhi hutan tugay (kawasan hutan riparian atau hutan dengan kawasan aliran sungai dan tadahan banjir di iklim kering Asia Tengah) yang memungkinkan tentera Kazakh secara senyap menumpukan fokus untuk mengerahkan pasukan tentera berkuda.

Pasukan tentera berkuda Kazakh meliputi sekitar 20-25 ribu penunggang kuda yang terbaik secara moral dan fizikal, bersedia untuk bertempur pada bila-bila masa. Di antara mereka ada askar berjalan kaki dari Karatau yang memerangi musuh di kaki bukit Mugodzhar, di Bulanty-Beleuts dan Ulytau.  Tole Bi, pahlawan Koigeldy turut serta dalam barisan hadapan. Di sinilah bermulanya satu perumpamaan Kazakh yang berbunyi: “Tidak ada tuah tanpa Tole Bi, tidak ada perjuangan tanpa Koigelda.”

Perintah tertinggi pasukan tentera Kazakh dalam pertempuran ini diserahkan kepada Abulkhair Khan – Khan dari Kisi Zhuz (Gerombolan Muda), seorang panglima yang handal berketurunan Borjigin. Pasukan Gabungan Kazakh dipimpin oleh sekelompok baghatyr dari Bogembay, Kabanami dan Raiymbek.

Mereka mempraktikkan taktikal perang padang rumput tipikal yang pernah dipopularkan semasa era kebangkitan kuasa Empayar Mongol di bawah Genghis Khan beberapa abad sebelum itu. Satu kelompok kecil tentera Kazakh keluar menghadapi tentera Dzungar sebagai umpan yang kononnya menyerang kemudian berpura-pura kalah lalu berundur, akhirnya mereka mula mengheret tentera Dzungar yang mengejar mereka jauh ke dalam lembah sebelum serangan mengejut dilancarkan.

Serangan kilat, penggunaan sistem tunggangan ganti, atau jika perlu, detasmen tempur yang padat, dengan taktik pukul lari secara meluas, menjadi taktik terpenting bagi tentera Kazakh. Ditambah pula dengan maklumat risikan yang baik dan pengetahuan yang sangat mahir mengenai selok belok di kawasan ini.

Unsur-unsur kejutan dalam setiap serangan dan hambatan musuh juga merupakan kaedah taktikal yang penting. Mereka menyatukan detasmen utama dari jumlah ratusan dan ribuan. Senjata utama seorang askar terdiri daripada pedang, pisau tempur, dan tombak (aybalta). Setiap penunggang juga dilengkapi dengan cambuk kamsha, batu, dan alat penangkap kuda dan musuh yang tak ubah seperti alat untuk menangkap seekor ayam. Namun apabila ia berada di tangan seorang pejuang yang mahir, semua ini menjadi senjata yang cukup memusnahkan.

Abulkhair Khan melaksanakan kaedah progresif taktik ketenteraan pada zaman itu. Pasukan tentera Kazakh tiba di Anrakai bukanlah melalui Jalan Kalmak Besar, tetapi sebaliknya dari arah tenggara Balkhash. Objektif utama tentera Kazakh ini adalah untuk membuat kepungan dari luar Anrakai lalu memusnahkan kubu Kalmyktobe, di mana ia menempatkan pasukan utama tentera Dzungar (Pasukan ke-5 dan ke-6).

Jika dilihat dari taktik ini, Abulkhair Khan telah menghidupkan kembali taktik perang padang rumput yang memiliki sejarahnya yang tersendiri selama berabad-abad. Tindakan ketenteraan ini disusuli oleh pecahan tiga pasukan tentera berkuda, di mana para baghatyr dan panglima Kazakh membentuk pasukan yang memantau lembah Sarybulak dan Kapaly, yang dapat membuka laluan ke arah musuh dan menyerang kubu Kalmyktobe.

Senjata api dengan daya kekuatan pemusnahnya yang tinggi turut digunakan. Tentera Dzungar tidak mampu bertahan dengan asakan pasukan berkuda Kazakh. Melalui sungai kecil padang rumput, pasukan Kazakh mendesak tentera Dzungar ke arah Tasik Alakol dan pergunungan Anrakai. Musuh cuba berundur ke gunung selepasnya atau mendaki ke puncak, tetapi detasemen tentera Kazakh berjaya memintas mereka.

Kesatuan organisasi tidak kekal lama di kem Dzungar. Hong Taiji Galdan Tseren gagal memikirkan strategi serangan balas terhadap pasukan berkuda Kazakh yang handal. Dzungar juga bahkan gagal mendapatkan bantuan dan sokongan dari mana-mana sekutu mereka. Apa yang lebih teruk, pada titik inilah bermulanya permusuhan antara Dzungar dengan Maharaja Dinasti Qing.

Semua ini dicetuskan oleh dasar yang dilaksanakan oleh pemerintah Kekhanan Kazakh, Abylai Khan – dia menjalinkan hubungan sekutu dengan Dinasti Qing di China untuk memerangi Dzungar yang ketika itu dianggap sebagai menjengkelkan oleh semua pihak.

Pada tahun 1729 Dinasti Qing mengisytiharkan perang terhadap Kekhanan Dzungar dan pada akhir tahun ini juga mereka memusatkan fokus utama kekuatan ketenteraan mereka. Kerana itulah Kekhanan Dzungar mengalihkan pasukan tentera mereka yang terkuat di Anrakai untuk berperang dengan Qing. Dan tentera Kazakh yang diketuai Abulkhair Khan bertindak memanfaatkan detik itu. Pada tahun 1730 mereka bergerak ke bahagian tenggara Balkhash melalui sungai Shu, Talas dan memenangi Pertempuran Anrakai ini.

Dalam pertempuran Anrakai yang terbesar dan sengit ini, Kekhanan Dzungar dikalahkan dengan begitu teruk sekali hingga membawa kepada tragedi-tragedi susulan yang memuncak dengan pembantaian bangsa Dzungar oleh tentera Dinasti Qing, pembunuhan beramai-ramai ini dianggap antara yang terburuk dalam sejarah dunia kerana telah membunuh sebanyak 70 hingga 80 peratus populasi Dzungaria.

Setelah membersihkan populasi penduduk asli Dzungaria, pemerintah Dinasti Qing kemudian membawa masuk orang-orang Han, Hui, Uyghur, dan orang Xibe untuk mengusahakan industri perladangan di Dzungaria, bersama-sama dengan bangsa Manchu untuk memenuhkan kembali daerah tersebut sebagai sebuah wilayah panji-panji Qing, yang kini dikenali sebagai Utara Xinjiang dan turut meliputi sebahagian daripada Mongolia dan Kazakhstan.

Antara mereka yang menunjukkan  keberanian dan kemahiran secara berkumpulan dalam pertempuran Anrakai kebanyakannya adalah golongan baghatyr (pahlawan), biy (gabenor), sultan, dan para leluhur bangsa Kazakh dan Mongol moden hari ini dari klan Borjigin, yang secara tidak langsung menyatukan mereka sebagai kaum kerabat yang sama dengan Genghis Khan.

Selain itu, perwakilan dari ketiga-tiga Zhuz Tua, Tengah dan Muda, iaitu Sanryk Toktybayuly, Barak Shorekuly, Tortaul Olzhabai, Otegen Otegululy, Bogenbay Bozkosuly, Aksha Sartkosuly, Aksha Sartkosuly Taileldak, Seldkosuly Kangeldy  Eserken Zhamankarauly dan lain-lain. Selain pertempuran di Bulanty dan Anrakai, terdapat beberapa lagi pertempuran di pelbagai tempat di Sary-Arka, tebing Sungai Ili.

Sepanjang tempoh konflik pada penghujung Perang Kazakh-Dzungar, wilayah-wilayah besar di padang rumput Kazakh ditawan kembali dari penjajahan Dzungar, antaranya ialah wilayah Syr-Darya dan Arys, Ulytau dan Sarysu, wilayah Balkhash utara, lembah Talas dan Chu. Populasi Kazakh kembali memenuhi sempadan Sungai Ili.

Pertempuran Anrakai adalah penting kerana ia menjadi asbab kepada serangan tentera Kazakh di arah timur dan utara yang menjadi kunci kemaraan Kazakh di Semirechye, yang ketika itu masih berada di bawah saki baki pemerintahan Kekhanan Dzungar yang sedang runtuh. Perang Kazakh-Dzungar (fasa ketiga) antara tahun 1723-  1730 yang pada asalnya hanyalah sekadar tindakan balas terhadap pencerobohan Dzungar akhirnya menjadi kisah perjuangan kemerdekaan yang amat dibanggakan dalam sejarah negara Kazakhstan.

Bangsa Kazakh ketika itu mungkin sesuai dijadikan sebagai antara contoh kemerdekaan yang dibayar dengan harga yang tinggi. Rakyat perlu menanggung segala kepahitan, kekalahan, korban besar tetapi ketika itu mereka sangat memahami bahawa semua itu berlaku ada sebabnya.

Perang ini menuntut mobilisasi setiap tenaga, sumber dan material yang ada, namun ia memperkukuhkan bangsa dengan menyatukan semua klan dan suku-suku Kazakh. Mirip seperti saat Temujin menyatukan suku-suku nomad di bawah Empayar Mongol, bezanya adalah antara matlamat kemerdekaan dengan matlamat penaklukan. Dan organisasi serangan yang tepat terhadap musuh turut menyumbang kemenangan ini.

Kira-kira sepuluh ribu saki baki keturunan Dzungar, Derbet, dan Hoyt yang diketuai oleh para noyan dan tsereng, berjaya menyelamatkan diri dari dibantai oleh tentera Qing. Mereka melarikan diri ke Volga di wilayah Kalmyk. Beberapa kelompok Dzungar berpecah dan tersebar ke sekitar Afghanistan, Badakhshan, dan Bukhara yang kemudian diterima untuk berkhidmat dalam tentera oleh pemerintah tempatan. Dari sini, lahirlah keturunan Dzungat yang akhirnya memeluk Islam.

RUJUKAN:

Kazakh Khanate, Feudal Fragmentation. History of Kazakhstan.


Beruang Air: Haiwan Yang Paling Kental Di Dunia

Setiap haiwan ada hadnya. Haiwan gunung tidak boleh hidup di laut dalam. Haiwan sungai takkan boleh hidup di tepi gunung berapi. Haiwan kutub takkan menjejaki hutan hujan tropika. Tetapi beruang air bukan haiwan.

Jadi ia boleh hidup ikut suka hati sendiri. Pertama kali ditemui pada tahun 1773, beruang air masih mengejutkan saintis tidak kira zaman. Ia kecil saja, dalam lingkungan 0.5 milimeter ketika dewasa (Miller, 2017) dengan empat pasang kaki. Benda paling menarik tentang beruang air: ia tahan lasak, mampu mengharungi apa saja.

Api takkan mengapa-apakannya. Sejuk pun tidak mengapa. Saintis pernah letak beruang air dalam tempat tiada udara… hidup saja, meskipun dalam keadaan ada radiasi. Ini bermakna, beruang air mampu hidup di luar angkasa (Courtland, 2008).

Pengalamannya di ruangan angkasa wajar diceritakan secara lanjut. Dalam sebuah misi, saintis mendedahkan beruang air yang mengalami dehidrasi kepada ruangan angkasa. Pulang ke Bumi, lebih daripada 68 peratus beruang air masih hidup… tetapi sangat terce.dera. Ruangan angkasa memang merba.haya untuk apa-apa saja yang hidup.

Manusia boleh pengsan dalam masa 15 saat (dan ma.ti jika terdedah selama 80 saat). Mungkin semua perlu bersyukur, kerana tiada pand.emik angkara beruang air. Kalau ada, mesti susah gila.

Kerana beruang air boleh hidup meskipun ditem.bak. Seorang saintis menjalankan kajian untuk mengenal pasti kemampuan beruang air untuk bertahan dalam situasi “high velocity impact” (he.nta.man laju senang kata).

Motif penyelidikan ini adalah untuk mengkaji teori beruang air datang ke Bumi dengan “menaiki” batu angkasa (meteorite). Melihat keupayaannya, sudah pasti beruang air boleh bertahan dalam keadaan Bumi yang belum siap.

Jadi saintis tersebut mengumpulkan beruang air dalam pelµrµ nylon, yang dibekukan dulu (untuk membuatkan mereka berhibernasi). Kemudian beruang air tersebut ditem.bak pada permukaan berpasir.

Mereka terhen.tam dengan kelajuan 900 meter sesaat, dengan teka.nan sebanyak 1.14 gigapascal. Alangkah terkejut saintis melihat beruang air selamba “melambai-lambai” selepas dit.em.bak sedemikian rupa. Namun mereka tidak boleh hidup jika ditem.bak lebih laju.

Dapatan saintis ini mengesahkan yang beruang air mampu hidup dalam keadaan ditemb.ak. Akan tetapi, impak hent.aman ini jauh lebih rendah untuk dibandingkan dengan sebuah batu angkasa.

Bermakna beruang air takkan boleh hidup jika mereka “naik” meteorite (Traspas & Burchell, 2021). Jadi mereka bukan “benih awal” yang menyuburkan Bumi satu masa dulu.

Walaupun tahan lasak, beruang air sebenarnya mempunyai jangka ha.yat yang rendah. Sesetengah spesis mampu bertahan selama dua tahun, tetapi ada yang dalam lingkungan empat bulan sahaja (Glime, 2010).

Fitrah ini diikuti selama beratus juta tahun, kerana beruang air mengharungi semua peristiwa kepµpµsan besar (Lee, 2020) iaitu 1) Ordovician-Silurian (450 JUTA TAHUN DAHULU), 2) Devonian Lama (372 JTD), 3) Capitanian (260 JTD), 4) Permian-Triassic (251.9 JTD), 5) Triassic-Jurassic (201.3 JTD) dan 6) Cretaceous-Paleogene (66 JTD).

Tidak pasti jika beruang air ada belajar sesuatu daripada peristiwa-peristiwa ini. Namun apa yang pasti, peristiwa ini tidak melenyapkan mikro-haiwan hebat ini. Walau bagaimanapun, beruang air hanya boleh bertahan.

Ia tidak boleh berevolusi hingga sesuai dengan keadaan terlalu melampau. Kerana saintis mendapati beruang air boleh mat.i jika terdedah pada situasi melampau (terlalu panas contohnya) dengan lama).

Contohnya, beruang air boleh hidup 30 tahun dalam persekitaran −20°C (kerana berhibernasi). Namun, suhu -200°C akan membµnµh beruang air dalam masa beberapa hari.

Manakala suhu -272°C boleh membµnµh dalam beberapa minit sahaja, begitu juga suhu tinggi seperti 151°C.

Namun ada kebarangkalian yang satu hari, beruang air mungkin boleh bertahan dalam suhu tersebut hanya jika berjaya menyesuaikan diri (Pappas, 2020).

Beruang air mengamalkan perseny.awaan luar untuk menghasilkan telur yang akan menetas kemudian untuk mengimbangi peranannya dalam alam sekitar. Selalunya, beruang air akan menetas dalam masa 14 hari.

Bermakna, seekor beruang air yang berhibernasi selama setahun barangkali akan bertemu “cicit punya cicit” sendiri… jangan jangan siap buat teman hidup lagi. Tetapi apa masalahnya, bukan? Beruang air bukannya berakal pun. Kalau organisme halus tidak berakal pun boleh berpasangan, apa alasan manusia yang entah kenapa asyik kena tinggal saja?

RUJUKAN:

Courtland, R. (2008, September 8). ‘Water bears’ are first animal to survive space vacuum. New Scientist.

Glime, J. (2010). Tardigrade. Bryophyte Ecology. 2.

Lee, N. (2020). Biotechnological Applications of Extremophilic Microorganisms. Walter deGruyter GmBH & Co KG.

Miller, W. (2017, Jun 2). Tardigrades. American Scientist.

Pappas, S. (2020). Adorable tardigrades have surprising, fatal weakness. LiveScience.

Traspas, A., & Burchell, M.J. (2021). Tardigrade Survival Limits in High-Speed Impacts – Implications for Panspermia and Collection of Samples from Plumes Emitted by Ice Worlds. Astrobiology.


Badak Air Dalam Tamadun Mesir Purba

Tamadun Mesir Purba sukar dipisahkan dengan alam sekitar. Hampir setiap haiwan dan tumbuhan mempunyai makna khusus dalam kehidupan mereka, sekali gus mengilhami simbol-simbol dalam sistem tulisan dan juga mural-mural kesenian.

Dewa-dewi yang menjadi sembahan mereka juga rata-ratanya mempunyai elemen kehaiwanan, dipercayai sebagai hasil pemerhatian teliti mereka terhadap hidupan alam.

Salah satu haiwan yang signifikan bagi mereka ialah badak air. Badak air digeruni dan pada masa yang sama dihormati malah dipuja oleh masyarakat Mesir Purba. Spesis khusus yang dipuja mereka telah pun pu.pu.s. Namun, catatan berkaitan masih ada untuk dipelajari oleh generasi hari ini.

Salah satu dewi badak air utama dalam tamadun Mesir Purba ialah Taweret. Rupa paras Taweret merupakan gabungan antara badak air (tubuh dan kepala), buaya (ekor) dan singa betina (kaki). Postur tubuhnya juga cukup berbeza dengan dewi-dewi lain yang lazimnya berbadan anggun.

Bagi Taweret, tubuhnya digambarkan bunting dan mulutnya pula ternganga sekali gus menampakkan taring dan lidah. Adakalanya, ia digambarkan memakai modius (sejenis penutup kepala berbentuk silinder). Pada ketika lain, Taweret mengenakan mahkota berbentuk cakera matahari bertanduk persis yang dipakai oleh Isis dan Hathor.

Gabungan beberapa jenis haiwan pada Taweret mencerminkan kekuatan dan kepentingannya. Nama Taweret sendiri mempunyai makna yang cukup gah, iaitu ‘Wanita Hebat’ (Yunani memanggilnya sebagai Thoeris).

Sebagaimana yang jelas dapat dilihat pada tubuhnya yang bunting. Taweret dipuja oleh masyarakat Mesir Purba sebagai dewi keibuan dan kesuburan.

Elemen singa betina dan buaya yang dikaitkan dengannya pula mewakili kekuatan Taweret dalam melindungi keluarga. Kaum wanita di zaman Mesir Purba selalu meletakkan imej Taweret pada katil, kerusi, kelengkapan kepala, tongkat, mangkuk, dan katil bayi sebagai tangkal.

Sememangnya, pemujaan Taweret biasa dilakukan di rumah sahaja dan bukannya di kuil-kuil besar. Pun begitu, wujud juga kuil yang khusus buat Taweret di Deir el-Medina. K.ultu.s pemujaan dewi ini dimulakan seawal tahun 3,850 Sebelum Masehi dan apa yang mengejutkan, k.ultu.s tersebut masih tersisa sehingga hari ini.

Muzium Kaherah sebelum ini pernah menjadi kunjungan kaum ibu mengandung. Rata-rata mereka datang ke sana untuk mengambil ‘berkat’ daripada patung Taweret yang dipamerkan di sana. Caranya, adalah dengan mengusap perut mereka pada perut patung berkenaan.

Bagi mengelakkan budaya tersebut berlanjutan, pihak muzium mengepung patung itu dalam sebuah almari kaca pameran. Semenjak itu, amalan tersebut tidak lagi berlaku.

Signifikasi badak air dalam sejarah Mesir Purba boleh dijejak seawal zaman Pra-Dinasti lagi (sebelum 3,100 SM). Ia muncul dalam pelbagai hasil seni seperti ukiran patung, ukiran dinding, lukisan, mahupun karya literasi.

Antara patung badak air terawal yang dijumpai adalah patung berikut (berusia 1938-1539 SM). Ia kini disimpan dan dipamerkan di Muzium Brooklyn.

Patung ini diukir daripada taring badak air dan ia ditemui di sebuah perkampungan kecil yang terletak di antara El-Zagazig dan Bubastis. Dipercayai, patung tersebut digunakan sebagai tangkal yang dilekatkan pada sebatang l.em.bin.g. Tujuannya, tidak lain adalah untuk mendapatkan tuah dalam aktiviti berb.ur.u.

Sememangnya, aktiviti memb.ur.u badak air merupakan suatu kebiasaan bagi masyarakat Mesir Purba. Haiwan itu dib.ur.u bagi mendapatkan daging, kulit, lemak, dan taringnya.

Aktiviti memb.u.ru badak air juga selalu menjadi motif kesenian pada zaman Pra-Dinasti. Contohnya seperti yang dapat kita lihat pada mangkuk berusia 3,700 SM ini. Ia menggambarkan seorang lelaki sedang memb.ur.u dan mele.mp.arkan tempuling pada dua ekor badak air; seekor bersaiz besar dan seekor lagi bersaiz kecil.

Selepas tahun 3,000 SM, aktiviti memb.u.ru badak air mula dijadikan sebagai aktiviti lazim bagi golongan istana. Hal ini kerana ia mula dilihat sebagai cara memperagakan kekuatan dan kegagahan – sama seperti aktiviti memb.u.ru singa, harimau, ataupun gajah.

Maka semenjak itu, motif seni berkaitan aktiviti memb.ur.u badak air mula memasukkan imej firaun. Motif sebegini menyimbolkan kejayaan firaun dalam mengembalikan keamanan, memandangkan badak air sememangnya dilihat sebagai simbol kek.aca.uan – ia bahkan dikaitkan dengan Seth, seteru Horus. Motif sebegini dapat dilihat antara lain pada serpihan relif di Kuil Makam Pepi II, Saqqara seperti di bawah.

Selain dipuja dan dibu.ru, badak air juga dipelihara oleh masyarakat Mesir Purba untuk memenuhi keperluan industri dan dikorbankan untuk tujuan keagamaan.

Enam tahun lepas, sekumpulan arkeologis menjumpai sejumlah r.ang.ka haiwan termasuk badak air di Heirakonpolis (Nekhen), kota berusia lebih 5,000 tahun yang diperakui sebagai salah sebuah zoo terawal di dunia.

Antara yang ditemukan termasuklah rangka dua ekor babun dan seekor anak badak air yang p.ata.h tulang kaki, serta seekor antelop dan lembu yang juga mempunyai kesan-kesan kec.ede.raan akibat diikat.

Memandangkan tiada kesan la.pa.han dijumpai pada rangka berkenaan, arkeologis menyimpulkan yang haiwan-haiwan di Nekhen lebih cenderung dipelihara untuk tujuan keagamaan – yakni dijadikan kor.ba.n buat dewa-dewi dan bukannya sebagai ternakan.

Bagaimana pun setakat ini, belum ada mumia badak air pernah dijumpai, tidak seperti buaya, kucing, babun, dan burung sekendi.

RUJUKAN

Snell, Alison. (20 December 2020). Egyptian Hippos: Ancient Symbol of Protection, Rebirth, and Hunting. Ancient Origins.

Watson, Traci. (25 May 2015). In Ancient Egypt, Life Wasn’t Easy for Elite Pets. National Geographic.

O’Brien, Jane. (17 November 2011). Unwrapping the ancient Egyptian animal mummy industry. BBC.


Makanan Yang Menyelamatkan Bani Israel Dari Kebuluran Selama 40 Tahun Di Padang Pasir

Manna adalah sejenis makanan di mana menurut sumber Biblical banyak menceritakan tentang keajaiban makanan ini yang dikatakan telah menyelamatkan Bani Israil dari kebuluran dan kehausan di padang pasir.

Secara umumnya, Masyarakat di Malaysia mungkin tidak biasa atau jarang mendengari nama makanan ini tapi jika sebut saja Al-Manna atau Arabic Gum tentu ramai yang tahu.

Dipercayai terkandung pelbagai khasiat yang baik untuk kesihatan, Al-Manna turut dimuliakan di dalam Al-Quran sebagai sebaik-baik makanan-

“Manna” dan “salwa”. Makanlah dari makanan yang baik-baik yang telah kami berikan kepadamu. Dan tidaklah mereka menganiayai kami, akan tetapi merekalah yang telah menganiayai diri mereka sendiri” – Al-Baqarah (57)

Jelas Al-Quran memberi pengiktirafan pada ‘Getah Arab/Arabic Gum’ yang tumbuh dari spesis tumbuhan Acacia/Akasia.

Selain Islam, dalam agama Abrahamic seperti Yahudi dan Kristian juga menganggap Manna sebagai manisan atau minuman ajaib yang membantu Bani Israil ketika mereka dalam perjalanan dari Mesir ke tanah Kanaan yang dijanjikan. tuhan menyediakan makanan ini selama 40 tahun supaya mereka kekal terhidrat dan mampu bertahan dengan suasana panas dan kering di padang pasir.

Perhambaan Bani Israil Menurut Alkitab

Dalam konteks Biblical, Bani Israil telah dibawa ke Mesir untuk dijadikan hamba dan sistem perhambaan ini berlangsung selama lebih empat ratus tahun.

Tuhan mengasihani kaum Israil dan memutuskan untuk membebaskan mereka dari perhambaan dan menyerahkan hak tanah Kanaan (Palestin) yang telah dijanjikan kepada nenek moyang mereka. Tuhan memilih Nabi Musa untuk membebaskan umat-nya dari perhambaan Firaun Mesir.

Apabila Musa menghadap Firaun untuk mengeluarkan kaum Israil dari perhambaan, Firaun tidak bersetuju untuk membebaskan orang Israil.

Tuhan telah menghantar sepuluh wabak/sumpahan ke tanah Mesir sebagai amaran kepada Firaun yang bersikap keras hati supaya dia dapat mengubah fikiran di atas tindakannya.

Setelah menerima azab akibat murka tuhan, ramai anak-anak terbunuh di Mesir dan penentangan Firaun akhirnya terlerai. Firaun menggesa Bani Israil untuk meninggalkan Mesir secepat mungkin sebelum lebih ramai lagi yang terkorban di negeri itu.

Musa bersama-sama kaum Israil meninggalkan Mesir dalam keadaan tergesa-gesa dan tidak bersedia, tak sempat membawa makanan yang mencukupi sebagai bekalan untuk diri mereka semasa dalam perjalanan ke tanah yang dijanjikan.

Kebuluran Dan Keajaiban Manna

Selepas mengembara selama beberapa hari di padang gurun, masalah bertambah rumit apabila mereka mula kehabisan makanan.

Dalam Kitab Exodus menyebut bahawa orang Israil telah datang dan mengeluh kepada Musa :-

“Mengapa kamu membawa kami keluar dari Mesir? Adakah kamu membawa kami ke padang gurun hanya untuk mati kelaparan? Adakah kita akan binasa di padang gurun ini kerana kelaparan? Bukankah hidup dalam perhambaan lebih baik daripada mati dalam kelaparan?”

Begitulah sikap mereka, malah mula memilih perhambaan, mengingati makanan lazat yang pernah dimakan di Mesir semasa berada di istana Firaun.

Musa menyampaikan keluhan ini kepada Tuhan. Tuhan menangani kebimbangan Bani Israil dengan menghujani makanan di mana mereka akan makan dan bertahan. Pada petang itu, kawasan mereka berkhemah dipenuhi dengan burung puyuh.

Orang ramai mengumpul burung mengikut keperluan keluarga masing-masing, pada keesokan harinya, orang ramai terkejut melihat bahawa permukaan tanah di padang gurun itu diselaputi oleh sesuatu bahan berwarna putih, yang kemudiannya mereka panggil sebagai Manna.

Manna dirujuk dalam beberapa buku Perjanjian Lama(Old Testament) seperti Exodus, Numbers, Deuteronomy, Joshua, Nehemiah, and Psalms.

Jadi apa Manna ni sebenarnya? Menurut Bible Manna merujuk kepada bahan seperti roti(?) berwarna putih dan rasanya seperti madu.

Walau bagaimanapun, Manna inilah membolehkan mereka bertahan selama 40 tahun di padang gurun. Dalam Book of Numbers misalnya, Manna diibaratkan sebagai manisan yang jatuh dari syurga

Namun sebaliknya istilah Manna tidak dijumpai dalam Kitab Perjanjian Baru (New Testament). Perjanjian Baru lebih banyak penekanan diberikan kepada kepentingan roti dan bukannya manna.

Walau apa pun, Manna memberikan Musa dan semua Bani Israil membantu dari segi kekuatan dan tenaga untuk terus hidup ketika melalui masa yang sukar.


Sesuai Ke Guna WhatsApp untuk Komunikasi Kerja?

Saya
rasa ini persoalan yang tak ramai orang mahu bangkitkan. Sebab bagi ramai orang
di luar sana, jawapannya pastilah sesuai. Banyak syarikat di luar sana, tidak
kira kecil mahupun besar menggunakan WhatsApp sebagai platform untuk
berkomunikasi antara pekerja.

Mari kita lihat data yang ada untuk memastikannya. Dari sebuah kaji selidik yang dijalankan, dianggarkan lebih dari 500 juta pengguna di seluruh dunia menggunakan WhatsApp untuk tujuan kerja. [1] Ini adalah bilangan yang sangat besar, merangkumi sehingga 30% daripada 1.5 billion pengguna WhatsApp di seluruh dunia. [2][3]

Dan saya juga pasti, di Malaysia sendiri ramai yang di luar sana menggunakan aplikasi media sosial ini untuk tujuan kerja. Ianya percuma, pantas, mudah digunakan dan efektif dalam membantu tugas seharian. Jadi tidak hairanlah jika ia merupakan medium yang menjadi pilihan untuk komunikasi kerja.

Tapi pernah kah kita berhenti sejenak. Memikirkan kesesuaian penggunaan medium medial sosial PERIBADI ini untuk tujuan kerja. Di sini saya senaraikan 3 sebab kepada anda mengapa WhatsApp tidak sesuai untuk komunikasi antara pekerja.

Ya, anda tak salah baca. Bagaimana WhatsApp ini
sepatutnya digunakan sudahpun ditulis dengan panjang lebar dalam terma
perkhidmatan aplikasi tersebut. Anda boleh mengakses terma perkhidmatan
tersebut melalui pautan ini (https://www.whatsapp.com/legal/?lg=en#terms-of-service).

Di sini saya memetik kenyataan tersebut, “You will not use (or assist others in
using) our Services in ways that:or
(f) involve any non-personal use of our Services unless otherwise authorized by
us”. Maksudnya di sini,
WhatsApp sendiri tidak membenarkan aplikasinya digunakan untuk kegunaan selain
dari kegunaan peribadi.[4]

Ini adalah sesuatu yang sebenarnya dipanggil sebagai “rahsia terbuka”. WhatsApp seperti mana banyak platform media sosial yang lain (terutamanya yang percuma), adalah tidak selamat. Data yang dihantar melalui platform ini senang untuk diceroboh dan digodam oleh mereka yang tidak bertanggungjawab.[5][6]

Sekarang cuba anda fikirkan dengan mendalam. Banyak syarikat di luar sana yang menggunakan aplikasi ini sebagai medium komunikasi. Banyak juga majikan yang membentuk “group whatsapp” antara pekerja dalam satu jabatan bagi memudahkan komunikasi.

Apa yang jadi dengan mesej-mesej yang disampaikan
melui “group whatsapp” tersebut? Adakah ia selamat? Ataupun ianya kini bebas
berterbangan di pentas dunia, terdedah kepada siapa sahaja untuk melihat?

Pada awal tahun ini, kita mendapat tahu tentang
sebuah kes mahkamah yang melibatkan seorang pekerja yang dibuang kerja dan
salah satu dari sebabnya kerana pekerja tersebut ingkar dan keluar dari “whatsapp
group”. [7]
Saya tidak mahu ulas dari segi perundangan, sebab saya bukannya peguam. Cuma
saya tertarik dengan syarikat yang membuang pekerja tersebut.

Syarikat tersebut merupakan antara syarikat
telekomunikasi terbesar di Malaysia.[8]
Dan mereka menyimpan berjuta data peribadi pengguna. Mereka menggunakan
WhatsApp sebagai platform komunikasi kerja. Hebat bukan?

Perkara ini bukan sahaja berlaku di Malaysia. Pada
tahun 2015, ada sebuah jurnal diterbitkan di UK mengenai penggunaan telefon
pintar di kalangan doktor. Kajian yang dijalankan ke atas 2107 doktor itu
mendapati sehingga 45% daripada mereka menghantar maklumat mengenai pesakit
menggunakan platform komunikasi yang tidak selamat, antaranya WhatsApp.  Dan disebabkan itulah, lebih dari 76% doktor
mahukan platform yang lebih selamat dan sesuai untuk digunakan.[9]

Di Eropah pula, beberapa syarikat sudah mula
mengharamkan penggunaan WhatsApp untuk urusan kerja. Antaranya Continental,
syarikat Jerman yang mengeluarkan alat ganti untuk kereta.[10]
CEO-nya, Elmart Degenhart berkata, yang mereka akan beralih ke platform
alternatif yang lebih selamat.[11]

Ini kerana Eropah tertakluk di bawah peraturan baru,
General Data Protection Regulation
(GDPR), yang melindungi data dan privasi pengguna. WhatsApp dan beberapa
lagi aplikasi sepertinya tidak mematuhi peraturan GDPR terutamanya untuk
kegunaan perusahaan dan kerja, maka sudah tentulah banyak syarikat di Eropah
mengharamkan penggunaan WhatsApp.[12]

Sekarang cuba lihat telefon pintar anda. Buka
applikasi WhatsApp dan lihat pada senarai chat (perbualan) yang terpampang di
depan. Lihatlah pula berapa banyak perbualan tersebut untuk kerja, Dan berapa
banyak pula untuk tujuan peribadi.

Sekarang saya nak tanya anda, wujudkah sebarang
perbezaan jelas antara perbualan itu, antara kerja dan peribadi? Adakah perbualan
untuk kerja di sorot kan, dengan warna yang berbeza berbanding perbualan untuk
peribadi? Tidak bukan? Jadi bagaimana anda hendak membezakannya?

Ia semuanya bergantung kepada anda sendiri. Anda
sendiri, sebagai pengguna perlu bertanggungjawab membezakan antara perbualan
kerja dengan perbualan peribadi. Dan jika berlaku kesilapan, anda sendirilah
yang kena bertanggungjawab.

Mungkin ramai pernah mengalami perkara seperti ini.
Di mana anda tersalah hantar mesej ke dalam perbualan kerja. Mesej yang
dihantar itu berunsur jenaka, dan mempunyai unsur yang tidak sihat.

Jika mesej itu dihantar dalam group peribadi,
mungkin ia tidak memberi apa kesan pun. Mungkin rakan-rakan anda menganggap
mesej itu sebagai lawak. Tapi tidak bagi majikan ataupun pengurus anda. Maka
dalam kelam-kabut anda terpaksa memadam mesej tersebut.

Mungkin senario seperti ini kelihatan kelakar. Tapi
bila difikirkan secara mendalam, ia adalah sesuatu yang tidak patut dipandang
remeh. Pada awal tahun ini, di Abu Dhabi, seorang lelaki didenda oleh mahkamah
kerana menghantar mesej yang tidak senonoh kepada isterinya.[13]

Mungkin perkara seperti ini boleh berlaku kepada
anda. Yang secara tidak sengaja menghantar mesej yang tidak senonoh ke dalam
“group whatsapp” kerja. Lebih-lebih lagi ia mungkin dilaporkan oleh orang yang
memang tidak berpuas hati ataupun memasang dendam terhadap anda. Tak mustahil
bukan?

Inilah yang berlaku apabila platform peribadi
dicerobohi dengan komunikasi di tempat kerja. Dengan tiadanya sempadan yang
jelas. Apabila sempadan di antara kedua-dua ini tidak digariskan, maka pelbagai
masalah boleh berlaku.

Adakah arahan yang dikeluarkan pengurus atau majikan
melalui WhatsApp itu sah? Jika ianya sah, mengapa pula permohonan cuti tidak
boleh dihantar melalui WhatsApp? Kesemua ini adalah persoalan-persoalan yang
wujud kerana tiada polisi ataupun peraturan bertulis tentang penggunaan
WhatsApp untuk tujuan kerja.

Disebabkan itulah di beberapa negara seperti India,
kebanyakan syarikat di situ sudah mempunyai polisi yang jelas tentang
penggunaan WhatsApp di tempat kerja. Antaranya arahan atau tugasan tidak boleh
diberi melalui WhatsApp. Begitu juga dengan permohonan cuti, ataupun permohonan
yang lain, yang mungkin boleh disalahertikan jika menggunakan platform media
sosial peribadi. [14]

Selain dari itu, mencampurkan urusan peribadi dan
urusan kerja juga adalah sesuatu yang tidak digalakkan. Sebuah kajian pernah
dilakukan di Amerika Syarikat, tentang integrasi antara kerja dan peribadi, dan
kesannya terhadap subjek. Kajian tersebut mendapati yang integrasi tersebut
membawa kesan buruk seperti tekanan dan juga depresi selain dari menggangu
kesihatan mental subjek.[15]

Penyelesaian dan Alternatif

Jadi jika WhatsApp tidak boleh digunakan untuk kerja, apa yang boleh? WhatsApp ini mudah digunakan, efektif dan banyak membantu dalam aktiviti seharian. Jangan risau para pembaca semua, saya menulis rencana ini bukan hanya untuk mengkritik sahaja.

Saya tawarkan di sini penyelesaian dan alternatif yang lebih baik berbanding WhatsApp. Tahukah anda, di Eropah dan Amerika Syarikat, kebanyakan syarikat di sana sudah pun menggunakan aplikasi alternatif sebagai platform komunikasi. Dan antara dua yang paling terkenal adalah Slack dan juga Microsoft Teams.

Slack adalah yang pertama, Dibangunkan pada tahun 2013, Slack kini mempunyai 10 juta pengguna di seluruh dunia.[16] Ia menawarkan integarasi dengan banyak aplikasi produktiviti yang lain seperti Dropbox, Google Calendar, Microsoft Outlook dan banyak lagi. Selain dari berkomunikasi, anda boleh menguruskan mesyuarat, mengedit atau mengemaskini dokumen, dan pelbagai lagi.[17]

Yang kedua adalah Microsoft Teams. Dibangunkan oleh Microsoft pada tahun 2016, ianya kini mempunyai 16 juta pengguna mengatasi Slack.[18] Seperti juga Slack, Microsoft menawarkan banyak integrasi dengan aplikasi lain, terutama sekali aplikasi Microsoft Office yang cukup popular di kalangan pekerja di seluruh dunia.

Kedua-dua aplikasi ini, selain daripada mempunyai ciri yang lebih baik dan sesuai untuk kerja, ianya juga disahkan dengan pensijilan ISO-27001[19]. Ini bermakna ianya selamat digunakan dan data yang disimpan terlindung dari pencerobohan mereka yang tidak bertanggungjawab. Dan kedua-duanya mempunyai edisi percuma untuk pengguna.

Jadi jika benarlah medium platform komunikasi seperti WhatsApp sangat penting untuk urusan kerja (sehingga keluar dari group “WhatsApp” pun memungkinkan anda untuk dibuang kerja), mengapa tidak menggunakan platform yang lebih sesuai dan lebih selamat?

Fikir-fikirkan….RUJUKAN:

Bathke, B. (2018, Jun 6). New EU data law forces
  firms to ban WhatsApp, Snapchat from phones. Retrieved from DW:
  https://www.dw.com/en/new-eu-data-law-forces-firms-to-ban-whatsapp-snapchat-from-phones/a-44076861

Bhatnagar, A. (2018, January 12). WhatsApp Group
  chats are not secure, a new report has revealed. Retrieved from Gadget to
  use:
  https://gadgetstouse.com/blog/2018/01/12/whatsapp-group-chats-not-secure/

Buchanan, J. B., & Boswell, W. R. (2015).
  Blurring boundaries: Correlates of integration. Journal of Vocational
  Behavior, 432-445.

Chandna, H. (2016, Ogos 11). Don’t use WhatsApp
  to ask for leave or send office work, companies tell staff. Retrieved
  from Hindustan Times:
  https://www.hindustantimes.com/business-news/don-t-use-whatsapp-to-ask-for-leave-or-send-office-work-companies-tell-staff/story-E5zg4z0xK5NBIIWLqIVtyO.html

Lee, D. (2019, May 15). WhatsApp hack: Is any app
  or computer truly secure? Retrieved from BBC:
  https://www.bbc.com/news/technology-48282092

Marvin, R. (2019, Jan 25). Microsoft Teams vs.
  Slack: What’s the Difference? Retrieved from PC Mag:
  https://sea.pcmag.com/slack/14526/microsoft-teams-vs-slack-whats-the-difference

McQuire, N. (2018, July). Employees See Fresh
  Forces Shaping the Workplace. Retrieved from CCS Insight: https://www.ccsinsight.com/blog/employees-see-fresh-forces-shaping-the-workplace/

Mobasheri MH, K. D. (2015). he ownership and
  clinical use of smartphones by doctors and nurses in the UK: a multicentre
  survey . BMJ Innovations, 174-181.

Nielsen, J. (2018, August 22). Why do we need a
  WhatsApp for work? Retrieved from Guild.co:
  https://guild.co/blog/the-whatsapp-for-work/

Report, W. (2019, April 6). Man in UAE fined
  Dh250,000 for sending indecent photos on WhatsApp. Retrieved from MSN:
  https://www.msn.com/en-ae/news/uae/man-in-uae-fined-dh250000-for-sending-indecent-photos-on-whatsapp/ar-BBVG2kX?li=BBqrVLO

S, M. (2019, May). In Malaysia, you CAN get fired
  for leaving your company’s WhatsApp group. Here’s why. Retrieved from Ask
  Legal: https://asklegal.my/p/illegal-leave-company-whatsapp-groups-malaysia-industrial-court

Warren, T. (2019, Jun 11). Microsoft Teams
  overtakes Slack with 13 million daily users. Retrieved from The Verge:
  https://www.theverge.com/2019/7/11/20689143/microsoft-teams-active-daily-users-stats-slack-competition

WhatsApp. (2019, September). Info Perundangan   WhatsApp. Retrieved from WhatsApp:   https://www.whatsapp.com/legal/?lg=en&lang=ms#key-updatesNOTA KAKI:

[1] (Nielsen, 2018)

[2] (Nielsen, 2018)

[3] (McQuire, 2018)

[4] (WhatsApp, 2019)

[5] (Bhatnagar, 2018)

[6] (Lee, 2019)

[7] (S, 2019)

[8] (S, 2019)

[9] (Mobasheri MH, 2015)

[10] (Bathke, 2018)

[11] (Bathke, 2018)

[12] (Bathke, 2018)

[13] (Report, 2019)

[14] (Chandna, 2016)

[15] (Buchanan & Boswell, 2015)

[16] (Warren, 2019)

[17] (Marvin, 2019)

[18] (Marvin, 2019)

[19] (Marvin, 2019)


Referendum Mindanao -Konflik Selatan Filipina

Semalam, sebuah referendum (atau lebih tepat, “plebiscite”) telah diadakan di Mindanao, selatan Filipina untuk memungut suara penduduk tempatan samada setuju atau tidak dengan Bangsamoro Organic Law (BOL) yang diluluskan oleh Presiden Rodrigo Duterte pada Julai 2018.

Sekiranya lulus, BOL akan membentuk Wilayah Autonomi Bangsamoro bagi menggantikan Wilayah Autonomi Islam Mindanao atau ARMM (Autonomous Region in Muslim Mindanao) yang sedia ada. Sejak tahun 1996, kerajaan Filipina telah memberi autonomi kepada kawasan majoriti orang Islam yang merangkumi wilayah Sulu, Tawi-Tawi, Basilan, Lanao del Sur dan Maguindanao dan kawasan ini dikenali sebagai ARMM.

Selain memperluaskan kawasan Bangsamoro kepada Isabela City, Cotabato City dan beberapa daerah di Lanao del Norte dan Cotabato, BOL juga menurunkan lebih banyak kuasa pentadbiran kepada kaum Bangsamoro seperti dari segi pelaksanaan undang-undang syariah. Keputusan referendum akan diketahui pada Jumaat nanti. Lama juga diorang kira undi ni.

BOL dianggap sebagai penyelesaian kepada kebangkitan Moro di Mindanao sejak 1970-an yang telah meragut 120,000 nyawa. “Moro” ialah istilah yang dipakai oleh penjajah Sepanyol untuk merujuk kepada orang Islam di selatan Filipina ketika penjajahan Sepanyol dari 1560-an hingga 1898. Ia berasal dari gelaran orang Sepanyol terhadap orang Islam di Sepanyol (dulu dikenali sebagai Andalusia), atau dalam Bahasa Inggeris panggil “Moors”.

Hari ini, istilah “Bangsamoro” diguna untuk merujuk kepada 13 kumpulan etnik beragama Islam di Mindanao. Kumpulan yang paling utama ialah Tausug, Maranao, Maguindanao, Sama dan Bajau. Jumlah Bangsamoro ada dalam 6 juta orang, lebih kurang 6% daripada jumlah penduduk Filipina.

Walaupun kelihatan seperti kebangkitan kaum minoriti, tapi sebenarnya, sebelum kedatangan Sepanyol pada 1560-an, Islam merupakan agama utama di Kepulauan Filipina. Malah Manila ketika itu bernama Maynila, diperintah oleh pemerintah Muslim bernama Raja Sulaiman. Kalau dari segi etno-linguistik, orang Filipina ni saudara dekat orang Melayu dalam rumpun Malayo-Polynesia. Nama Lanao Maranao ni berasal dari perkataan “danau”. Itu sebab dulu Filipina pernah bercadang untuk mengguna nama “Malaysia” sebagai nama negara diorang.

Namun penjajah Sepanyol telah meng-Kristian-kan penduduk tempatan, macam yang mereka buat di Sepanyol selepas menawan Granada pada tahun 1492. Sepanyol menamakan jajahan mereka sebagai Las Islas Filipinas, sempena nama Raja Sepanyol, Felipe II yang memerintah dari 1556 hingga 1598.

Tapi Sepanyol tak berjaya untuk menawan kerajaan-kerajaan Islam di Mindanao seperti Kesultanan Sulu dan Kesultanan Maguindanao. Hanya selepas US menewaskan Sepanyol dan merampas Filipina, barulah kerajaan-kerajaan ini ditundukkan dan US mendirikan “Moro Province”.

Pada tahun 1972, sebuah kumpulan militan yang dikenali sebagai Moro National Liberation Front (MNLF) telah ditubuhkan untuk memperjuangkan kemerdekaan Bangsamoro daripada kerajaan pusat di Manila yang dilihat menyebelahi orang Kristian Katolik.

Tak lama kemudian, MNLF berdamai dengan kerajaan pada tahun 1976. Mereka yang membantah perdamaian tersebut telah mendirikan kumpulan baru bernama Moro Islamic Liberation Front (MILF – jangan fikir bukan-bukan) dan meneruskan perjuangan.

Sementara itu, proses perdamaian antara MNLF dan kerajaan Filipina berjalan dengan lembab. ARMM yang ditubuhkan pada tahun 1996 dianggap sebagai satu kegagalan. Dan ini memberi peluang kepada kemunculan kumpulan yang lebih ekstrim seperti Abu Sayyaf (yang dipengaruhi oleh Al-Qaeda).

Proses perdamaian di Mindanao mengalami breakthrough pada tahun 2012 apabila kerajaan Filipina dan MILF menandatangani Perjanjian Rangka Kerja mengenai Bangsamoro (2012), diikuti oleh Perjanjian Komprehensif mengenai Bangsamoro (2014). Malaysia menjadi orang tengah dalam kedua-dua perjanjian tersebut yang menamatkan konflik antara kerajaan Filipina dan MILF selama 4 dekad.

Tapi bila kerajaan Filipina berbaik dengan MILF, MNLF pula tak puas hati. Sebenarnya ia ada kaitan dengan persaingan antara etnik: MNLF terdiri daripada etnik Tausug manakala MILF terdiri daripada etnik Maguindanao. Perjanjian Oktober 2012 menjadi antara punca saki baki Kesultanan Sulu (Jamalul Kiram III), sekutu MNLF menyerang Lahad Datu pada Februari 2013. Percubaa MNLF untuk mendirikan Republik Bangsamoro pada September 2013 mencetuskan krisis di Zamboanga yang mengorbankan ratusan nyawa.

Sementara kerajaan pusat kena memerangi MNLF, timbul pula kumpulan-kumpulan baru yang lagi ekstrim seperti Maute yang berbaiah kepada ISIS. Maute ni yang mencetuskan krisis di kota Marawi dari Mei hingga Oktober 2017.

Jadi, Duterte yang menjadi presiden sejak 2016 telah push untuk mempercepatkan pelaksanaan terma-terma perjanjian Bangsamoro. Duterte ialah presiden Filipina pertama yang berasal dari Mindanao, dan ibunya berasal dari etnik Maranao. Jadi Duterte lebih memahami keadaan di Mindanao berbanding elit-elit Luzon di Manila.

Elit Luzon takut BOL yang ditandatangani oleh Duterte akan mewujudkan precedent federalisme. Tapi Duterte strongman apa kisah, malah Duterte kata kalau federalisme boleh selesaikan masalah, so be it. Putang ina mo, jalan terus.

Kumpulan-kumpulan macam MNLF MILF ni pun takut dengan Duterte, sebab orang ni bukan boleh buat main. “Huwag na kayo magtanong ng human rights” (don’t ask about human rights). Jadi ketua MNLF pun berjumpa dengan Duterte dan bersalaman. Cuma mereka tetap menolak BOL yang dianggap berat sebelah kepada MILF dan push untuk federalisme.

MNLF dan MILF dah jadi macam Fatah dah Hamas, masing-masing terperangkap dalam infighting yang merugikan masa depan Mindanao. Penduduk Mindanao dah fed up dengan mereka dan dijangkakan akan sokong BOL dengan harapan untuk mewujudkan keamanan di Mindanao. Cuma, kubu kuat MNLF di Sulu dijangka akan menolak BOL, dan itu akan menimbulkan ketidakpastian kepada pelaksanaan perjanjian Bangsamoro.

Sebagai orang Malaysia kena watch out terhadap perkembangan di sebelah negara jiran kita ni. Sulu masih duk klaim Sabah, dan tuntutan Sulu masih disokong oleh kerajaan Filipina untuk dijadikan sebagai duri dalam daging Malaysia. Samada referendum kali ini akan menstabilkan Mindanao, atau menyahstabilkan Mindanao dan seterusnya mengancam keselamatan Malaysia, time will tell.

Bantu kami untuk berkembang dengan menyumbangkan derma anda kepada Persatuan Patriots Malaysia – 2206 2133 3608 (Bank Rakyat). Dengan hanya RM1 sebulan, anda akan membantu kami untuk terus menulis dan beroperasi. Nak bagi lebih kami tak menghalang.


Tradisi Perkahwinan Orang Palestin

Setiap negara dan bangsa mempunyai adat perkahwinan masing-masing. Bagi orang Palestin, walau sejauh mana mereka dari tanah air yang masih dijajah, aspek adat terutama dari segi perkahwinan sentiasa dipelihara bagi tatapan generasi seterusnya. Berikut beberapa adat perkahwinan orang Palestin untuk tatapan para pembaca.

Tulbeh atau bertanya sebenarnya mirip kepada adat meminang. Biasanya, keluarga pengantin lelaki akan mengunjungi keluarga pengantin perempuan untuk lamaran formal bagi pihak pengantin lelaki. Ia boleh dilakukan pada bila-bila masa sebelum perkahwinan diadakan dan dianggap langkah pertama untuk perkahwinan.

Peranan si pelamar (keluarga pengantin lelaki) dan penerima lamaran (keluarga pengantin perempuan) biasanya diisi oleh ahli keluarga yang lebih tua atau terhormat dalam kalangan keluarga kedua-dua mempelai. Upacara ringkas tetapi intim ini selalunya diadakan di rumah dengan rombongan kedua-dua pihak dijamu dengan teh, kopi dan manisan.

Sahra atau parti malam biasanya diadakan sebelum hari perkahwinan. Sahra biasanya dianjurkan oleh keluarga kedua-dua mempelai tetapi ada juga memilih mengadakannya secara berasingan. Yang pasti, parti yang boleh berlanjutan sehingga lewat malam ini mengandungi tiga elemen tetap: makanan, muzik dan tarian.

Satu perkara yang sentiasa dinantikan semasa sahra ialah upacara mencukur bulu muka pengantin lelaki. Muka si polan akan disapu dengan air sabun sebelum bulu mukanya dicukur. Sebaik saja selesai, tetamu akan bersorak dan menyanyi lagu bersama. Tujuan upacara ini dibuat ialah bagi menampakkan wajah si polan berseri-seri pada hari pernikahannya.

Majlis berinai biasanya dikhususkan untuk kaum Hawa Palestin. Ia boleh saja diadakan semasa sahra atau hari khusus untuk berinai. Dahulu, ia diadakan sebagai cara mengeratkan hubungan dengan ahli keluarga dan rakan-rakan pengantin perempuan.

Hari ini, hari berinai digabungkan sebagai hari keraian untuk pengantin wanita. Pada hari itu, wanita-wanita Palestin berkumpul dan menyanyikan lagu-lagu Arab tradisional yang bertemakan cinta, kegembiraan dan keraian.

Pes inai dibuat bersama-sama sebelum ia dikumpul dalam satu dulang dan dihias dengan bunga-bungaan. Dari situ, pes akan diambil dan diletakkan pada tangan pengantin. Para wanita akan berkumpul dan menghias tangan, lengan dan kaki mereka dengan inai sebelum membiarkannya kering. Inai dianggap mewakili hubungan manusia dengan tanah dan keraian bersifat kegembiraan.

Sebelum pasangan mempelai memasuki rumah baru mereka, sesetengah akan meletakkan inai pada jenambang pintu. Kononnya dengan berbuat begitu, ia dapat mengundang nasib baik kepada mempelai sebelum mereka masuk ke rumah baru.

Tak sah jika menghadiri majlis perkahwinan orang Palestin, jamuan makannya b0leh menjamu populasi sebuah negara kecil. Di Tebing Barat, mansaf dihidangkan untuk semua bentuk majlis, baik bersifat keraian atau berkabung. Di setiap wilayah, mansaf disediakan mengikut cara berbeza-beza. Tetapi biasanya mansaf terdiri daripada potongan daging kibas di atas kubah nasi dan roti pada bahagian bawahnya.

Satu lagi hidangan istimewa ialah qidra atau periuk yang terkenal sekitar Hebron. Komposisi qidra ialah nasi, kibas dan kacang kuda serta diperisakan dengan pelbagai jenis bahan seperti kayu manis, bawang putih dan serbuk buah pala. Ia dibuat dalam kuantiti besar menggunakan periuk tanah liat dan dimasak menggunakan dapur kayu api.

Dan bagi meraikan hari gembira mempelai, periuk qidra yang dimasak akan dibuka secara dramatik. Ini membenarkan aroma makanan dapat dihidu oleh hadirin dan dikongsi dengan semua.

Jubah atau gaun bercorak sulaman dianggap teras utama perkahwinan orang Palestin. Ini kerana ia mewakili warisan budaya pengantin perempuan melalui sulaman yang dijahit dengan teliti.

Sulaman bukan perkara baru dari segi kesenian dan pakaian Palestin. Tetapi untuk sulaman bercorak indah, ia disimpan khusus untuk upacara perkahwinan. Sesetengah rekaan sulaman dibuat sebagai tanda penghormatan kepada bandar kelahiran pengantin perempuan. Tetapi ada juga sulaman mempunyai makna istimewa buat si pengantin atau keluarga.

Kebiasaannya, ia dijahit tangan oleh ahli keluarga pengantin wanita. Ia mengambil masa berbulan-bulan untuk disiapkan sebelum hari perkahwinan si pengantin wanita.

Satu ciri penting perkahwinan orang Palestin ialah zaffe atau perarakan mempelai. Mempelai akan berarak sambil diiringi penyanyi, pemuzik, penari dan tetamu perkahwinan sama ada ke rumah pengantin perempuan atau ke masjid/gereja. Bagi upacara perkahwinan moden, zaffe menandakan kemasukan pasangan mempelai ke majlis perkahwinan.

Sepanjang upacara perkahwinan, lagu-lagu dimainkan bagi meraikan pengantin perempuan dan menyatakan kegembiraan kepada pasangan mempelai. Kebanyakan lagu turut meraikan warisan kebudayaan Palestin.

Sahijh pula ialah satu tarian yang popular dalam kalangan lelaki. Semasa tarian dimulakan, si penyanyi akan menyanyi satu baris lagu yang menyanjung pengantin lelaki sebelum lirik sama disambut oleh tetamu dan penari.

Sementara dabke pula merupakan tarian yang berlatarbelakangkan lagu rakyat Palestin. Sahijh dan dabke berbeza-beza mengikut wilayah dan memerlukan langkah kaki yang cekap untuk kedua-dua tarian.

Di sesetengah tempat, ada wanita menyertai upacara tarian lilin. Para wanita akan menari tarian khas dengan lilin sebelum lilin diberi sesama penari secara bergilir. Ia melambangkan kegembiraan pengantin wanita dikongsi oleh tetamu perkahwinan.

Selepas majlis berakhir, pasangan mempelai akan kembali ke rumah baru mereka. Tetapi seminggu selepas itu, pengantin perempuan dan ahli keluarganya akan bertandang ke rumah keluarga pengantin lelaki untuk majlis makan malam yang dipanggil frad. Frad memberi peluang kepada besan kedua-dua keluarga untuk mengeratkan silaturahim sesama mereka.

RUJUKAN

Muaddi Darraj, S. (2022, 24 Mac). Henna wa zaffe: An inside look at Palestinian wedding traditions. Middle East Eye.

Sumber gambar: Hosam Salem


Bila Leopold II Gilakan Filipina…

Bagi sesiapa yang pernah menonton filem The Legend of Tarzan (2016) arahan David Yates, pasti sedia maklum premis filem berkenaan. Premis filem ini menggunakan kisah benar Raja Leopold II dari Belgium dan kekejaman baginda terhadap Congo di mana sumber bumi negara itu dijarah manakala rakyatnya dilayan seperti hamba abdi. Dan dalam satu artikel The Patriots, pasti para pembaca mengetahui keinginan Leopold mendapatkan bumi Sarawak dari James Brooke. Tahukah anda, baginda juga turut mengintai Filipina sebelum beralih kepada Congo?

Apabila Leopold menaiki takhta Belgium pada tahun 1865, antara cita-cita baginda ialah memperluas pengaruh Belgium di Timur Jauh dan mahu memulakannya dengan Filipina. Filipina menjadi pilihan kerana kedudukannya yang strategik sebagai pintu masuk ke China dan Jepun. Tetapi cita-cita Leopold tidak dikongsi oleh Parlimen Belgium atas beberapa alasan. Pertama, untuk merealisasikan aspirasi baginda itu, Brussels perlu mewujudkan pasukan tentera darat dan tentera laut yang kuat untuk mempertahankan kawasan koloni mereka.

Kedua, Perjanjian London yang dimeterai pada tahun 1839. Perjanjian yang membuka peluang kepada kemerdekaan Belgium daripada Belanda turut menyertakan artikel yang memerlukan Belgium kekal neutral dan tidak menyebelahi mana-mana negara ketika itu. Jika mereka cuba bersaing dengan kuasa-kuasa besar seperti Britain, Perancis dan Jerman, sudah pasti mereka akan dianggap melanggar perjanjian dan ini sudah tentu akan menggugat kedaulatan negara yang mencapai kemerdekaan hampir tiga dekad sebelumnya.

Tetapi pada Leopold, alasan hanyalah alasan dan baginda bertekad meneruskan projek rahsianya itu. Pada tahun 1866, baginda mengarahkan duta Belgium ke Sepanyol menghadap Ratu Sepanyol ketika itu, Ratu Isabella II untuk membincangkan penyerahan Filipina kepada Belgium. Tetapi duta berkenaan tidak meneruskan rancangan baginda kerana sedar rancangan tersebut pasti akan ditentang Parlimen Belgium dan jika dapat dibawa ke pengetahuan Ratu, sudah pasti baginda akan mengetawakan Leopold dan menolak mentah-mentah rancangan itu. Bila kegagalan duta itu diketahui Leopold, baginda segera menggantikan duta tersebut dengan duta lain yang bersimpati dengan rancangan rahsia baginda itu.

Tanpa pengetahuan dan kebenaran kerajaannya, Leopold II sudah menyediakan 150 juta franc Belgium sebagai dana operasi Filipina. Tetapi baginda tidak tahu kos berkenaan tidak akan mencukupi untuk kos perbelanjaan di Filipina selama setahun. Menyedari masalah ini, Leopold cuba mengisi kelompangan rancangannya itu dengan meminjam dari bank-bank Britain. Bagaimanapun, rancangan itu segera ditolak bank-bank berkenaan atas alasan ia direalisasikan mengikut kehendak baginda dan tiada sebarang jaminan dari Brussels untuk menyokong projek baginda.

Selepas Ratu Isabella II disingkirkan oleh para pemberontak yang melancarkan Glorious Revolution pada tahun 1868, Leopold melihat inilah peluang keemasannya mendapatkan Filipina. Mengambil kesempatan dari situasi kucar-kacir yang melanda Madrid ketika itu, baginda cuba berunding dengan kerajaan baru yang dipimpin pemangku raja, Francisco Serrano berkenaan pembelian Filipina. Tetapi rundingan tersebut berakhir dengan kegagalan kerana Leopold kekurangan dana untuk menyempurnakan pembelian Filipina.

Sekitar dekad 1860-an ini juga, baginda turut mengintai Sarawak yang ketika itu dipimpin Raja Putih Pertama Sarawak, James Brooke. Melihat potensi sama seperti Filipina, Leopold turut mengatur perjanjian penjualan Sarawak dengan nilai 130,000 paun sterling (nilai terkini 11 juta paun sterling) dengan Brooke tetapi gagal kerana ketidakhadiran beliau di Brussels. Alasan lelaki Inggeris ini sama dengan kebimbangan kerajaan Sepanyol ketika itu: isu kolonisasi.

Ini kerana Leopold merancang mahu menjadikan Sarawak/Filipina sebagai sebuah negara merdeka tetapi diuruskan oleh sebuah syarikat luar yang memegang konsesi pemilikan sementara selama 90 tahun. Manakala Brussels pula bertanggungjawab untuk urusan luar dan kewangan negeri. Selepas tempoh konsesi tamat, ia akan diserahkan kepada Belgium yang menjadikan proses kolonisasi atau pengilhakan sah di sisi undang-undang. Taktik sebegini nyata tidak menggembirakan Brooke dan Madrid, maka tidak hairanlah mengapa kedua-duanya enggan melayan tawaran Leopold.

Dan itu yang membawa kepada Afrika menerusi pembentukan Negara Bebas Congo atau secara tersirat, koloni peribadi Leopold pada tahun 1885. Disebabkan ini kawasan koloni peribadi baginda, tidak hairanlah aktiviti eksploitasi dan penindasan berleluasa di Congo. Anggaran statistik kematian di negara berkenaan akibat tindakan kejam Leopold II antara sejuta hingga 15 juta orang tetapi berdasarkan rekod bancian pada tahun 1924 menunjukkan 10 juta penduduk mati di Congo semasa tempoh pemerintahan baginda. Selain mati akibat penindasan dan penderaan, ramai rakyat Congo turut mati akibat epidemik cacar dan penyakit tidur. Pada tahun 1896 saja, 5,000 penduduk Afrika di perkampungan Lukolela mati akibat penyakit tidur.

Kekejaman baginda di Congo mendapat perhatian masyarakat antarabangsa termasuk tokoh-tokoh terkenal. Penulis-penulis seperti Joseph Conrad, Sir Arthur Conan Doyle dan Mark Twain menyelar kekejaman Leopold menerusi karya-karya mereka seperti Heart of Darkness dan King Leopold’s Soliloquy. Selain itu, laporan-laporan dari Congo yang dibawa tokoh-tokoh seperti George Washington Williams dan William Shepard turut mendedahkan situasi sebenar yang berlaku di negara berkenaan. Tentangan keras ramai memaksa Leopold menyerahkan Congo di bawah penguasaan Parlimen Belgium dan dikenali sebagai Belgian Congo. Selepas mencapai kemerdekaan pada pertengahan abad ke-20, Congo mengalami pertukaran nama sebanyak tiga kali. Pertama sebagai Republik Congo, kemudian Zaire semasa pemerintahan diktator Mobutu Sese Seko dan akhir sekali sebagai Republik Demokratik Congo (DRC).

Tidak diketahui apa yang berlaku terhadap aspirasi Leopold terhadap Filipina. Ini kerana kebanyakan nota dan surat baginda dimusnahkan selepas kemangkatan baginda pada tahun 1909 untuk memastikan nama baik baginda tidak terjejas gara-gara tindakan semasa hayatnya. Tetapi berdasarkan laporan rahsia duta Sepanyol di Berlin kepada Menteri Dalam Negeri Sepanyol yang tersimpan dalam arkib Kementerian Luar Sepanyol, ada satu kejutan yang tidak disangka-sangka. Laporan tahun 1888 ini menceritakan walaupun selepas perletakan jawatan ketua perunding Leopold, Jules Greindl dan kepercayaan bahawa impian memiliki Filipina sudah berakhir, ia masih menjadi obsesi baginda. Ini mendorong seseorang bertanya apa yang mencetuskan obsesinya untuk menguasai Filipina. Leopold menjawab, “Projek yang beta kerjakan ini bersifat mustahil sekarang tetapi ada kemungkinan boleh direalisasikan pada masa lain.”

SUMBER


Tentera Kanjeng Nabi Muhammad: Gerakan Yang Tertubuh Akibat Dari Kes Penghinaan Nabi

Satu gerakan yang dinamakan Tentera Kanjeng Nabi Muhammad telah ditubuhkan oleh pemimpin Sarekat Islam di Jawa pada tahun 1918 akibat dari satu penghinaan ke atas Nabi Muhammad ص .

Pada 11 Januari 1918, Marthodarsono dan Jojodikoro yang berfahaman sekular kejawen telah menulis satu artikel dalam akhbar Djawi Hiswara bahawa Nabi Muhammad seorang peminum arak dan penghisap candu.

Artikel ini membangkitkan kemarahan umat Islam. Oleh itu pemimpin-pemimpin Sarekat Islam iaitu Umar Said Cokroaminoto, Syeikh Robaya, Sosrokardono dan lain-lain menggerakkan satu gerakan umat Islam. Maka pada 6 Februari 1918, sekitar 35,000 umat Islam berkumpul di Surabaya bagi menuntut Marthodarsono dan Jojodikoro dihukum.

Dari sini tertubuhlah satu gerakan dinamakan Tentera Kanjeng Nabi Muhammad yang ditubuhkan bagi tujuan membela setiap penghinaan terhadap Rasulullah ص.

Setelah itu, berlakunya tunjuk perasaan serentak pada 24 Februari 1918 di 42 tempat di serata Jawa dan Sumatera. Tunjuk perasaan ini dihadiri seramai sekitar 150,000. Tentera Kanjeng Nabi Muhammad ini walaupun tidak melancarkan sebarang perang bersenjata, namun tindakan ketenteraan hampir saja berlaku.

Ini satu sejarah kebangkitan umat di Nusantara disebabkan penghinaan ke atas Nabi ص. Penghinaan ke atas Nabi ini satu perkara yang sangat sensitif bagi umat Islam sehingga mampu membentuk satu gerakan ketenteraan. Semoga pihak berkuasa dapat mengambil iktibar dari kejadian ini.

Gambar : Tunjuk perasaan oleh 35,000 umat Islam di Surabaya pada tahun 1918 akibat dari satu artikel penghinaan ke atas Nabi Muhammad ص sehingga membentuk gerakan Tentera Kanjeng Nabi Muhammad.


Jawi, Permaisuri Dan Institut Jawi

Isu Jawi masih menjadi perdebatan dan perbincangan hangat di Malaysia semenjak dua menjak ini. Namun begitu, ada satu perkara yang menarik minat saya iaitu melibatkan Permaisuri Agong. Tindakan terbaru yang dilakukan oleh Tuanku Permaisuri amat penting dan bersejarah serta harus disambut baik. Baginda telah menulis di laman Twitter Baginda mengenai pandangan Baginda mengenai isu Jawi ini dan telah bertindak untuk mula menulis ciapan Baginda di dalam tulisan Jawi. Peranan Baginda ini sangat penting di dalam penginstitusian Jawi di dalam negara kita. Apa maksud saya?

Ini disebabkan selama ini Jawi hanya berada di dalam Institusi Agama Islam dan hanya berlegar di dalam institusi itu sahaja. Jawi hanya menerpa ke institusi lain di dalam bentuk pakej Agama Islam seperti subjek Pendidikan Islam di dalam institusi pendidikan.

Sebelum itu mari kita mengenali maksud institusi. Institusi ini menurut Samuel P. Huntington adalah suatu perangai yang mapan, bernilai dan mempunyai corak berulang. Contoh-contoh institusi adalah institusi keluarga, institusi kesihatan, institusi politik dan lain-lain. Menurut bapa sosiologi, Emile Durkheim, institusi berfungsi sebagai agen penstabil apabila mengekalkan nilai dalamannya.

Di manakah letak duduk institusi di dalam sosial fabrik masyarakat? Ia terletak di puncak struktur sosial. Dari dasar, ia dimulai dengan status sosial → peranan sosial → kumpulan sosial → organisasi dan hubungan sosial → institusi sosial. Di sini institusi mengawal-selia sistem sosial yang berada di bawahnya.

Organisasi-organisasi yang berada di bawahnya akan bergerak di dalam ruang lingkup yang telah ditetapkan oleh institusi masing-masing. Begitu juga organisasi-organisasi seperti JAKIM, NGO-NGO dan persatuan-persatuan akan mengikut institusi agama. Oleh itu seperti yang diterangkan di atas, organisasi-organisasi ini boleh bergerak merentas institusi lain namun ia harus mengikut lunas-lunas institusinya sendiri dan juga lunas-lunas institusi yang direntasnya.

Walaupun tindakan menulis Jawi di media sosial telah berlaku beberapa kali sebelum ini di dalam usaha memartabatkan dan melestarikan tulisan Jawi namun ia muncul dan hilang begitu sahaja. Kesannya mungkin tidak terlihat atau terlalu kecil untuk dikesan. Jadi adakah tindakan Tuanku Permaisuri terkini akan memberikan kesan yang lebih besar dalam jangka masa yang panjang?

Ya, tindakan yang Baginda lakukan itu saya jangkakan akan memberikan impak yang besar. Tindakan Tuanku Permaisuri itu telah membawa keluar Jawi daripada Institusi Agama dan muncul di tengah-tengah masyarakat. Amalan tulisan Jawi ini tidak dikenali di luar lingkungan institusi agama namun begitu sesuatu amalan luar itu boleh diinstitusikan masuk ke dalam sesuatu institusi.

Proses ini dinamakan Penginstitusian. Ini kerana institusi ini bergerak berdasarkan tiga teras iaitu regulatif, normatif, dan budaya-kognitif. Regulatif diukur melalui undang-undang, protokol dan SOP di mana jalannya adalah melalui pewartaan undang-undang. Manakala, normatif ditunjukan melalui peranan kerja dan  jangkaan kerja tersebut. Budaya-kognitif pula berdasarkan kepercayaan bersama dan nilai yang disepakati.

Jalan regulatif inilah yang telah dilakukan oleh Menteri Pendidikan tahun 70-an, Khir Johari, di mana beliau telah menggunakan jalan ini untuk mengeluarkan tulisan Jawi daripada institusi pendidikan secara menyeluruh dengan hanya meninggalkan sedikit sahaja di dalam bentuk Pendidikan Islam. Malah beliau telah mengeluarkan tulisan Jawi daripada institusi Bahasa Melayu dengan menukar secara rasmi kepada tulisan rumi. Tindakan beliau telah menyaksikan era Bahasa Melayu Klasik terkubur sepenuhnya. Saya memandang peristiwa ini sebagai sejarah hitam negara.

Berbalik kepada Tuanku Permaisuri, Baginda merupakan salah seorang anggota di dalam sebuah institusi yang digelar institusi diraja. Apabila Tuanku Permaisuri mengambil langkah sedemikian, Tuanku Permaisuri telah membawa masuk tulisan Jawi ke dalam institusi Baginda. Secara tidak langsung jika diteruskan, Tuanku Permaisuri boleh menjadikan amalan tulisan Jawi diinstitusikan ke dalam institusi Baginda.

Selain itu, semenjak pertabalan Baginda sebagai Permaisuri Agong, Baginda yang begitu merendah diri dan mesra rakyat telah menjadikan diri Baginda sebagai ‘public figure’ yang berpengaruh di mana Baginda telah membentuk pengaruh sosial yang tersendiri.

Lebih-lebih lagi apabila Baginda telah menjadikan medan twitter sebagai landasan untuk Baginda berinteraksi dengan rakyat jelata. Oleh itu, sosok Baginda sebagai ‘public figure’ akan menjadikan tulisan Jawi sebagai sesuatu yang ‘trendy’ atau ranggi.

Lalu, tulisan Jawi boleh diinstitusikan melalui jalan normatif. Jalan normatif ini adalah jalan kebiasaan atau ‘normal’ atau kebanyakan di mana apabila majoriti menggunakannya, maka ia akan menimbulkan suatu ‘desakan’ yang akhirnya akan diinstitusikan tanpa perlu melalui jalan undang-undang. Seraya itu, apabila masyarakat mula menerima Jawi sebagai suatu yang ‘normal’, ia dengan sendirinya akan menyerap masuk ke dalam institusi-institusi lain yang terlibat secara langsung atau tidak langsung.

Jalan budaya-kognitif pula adalah pemahaman masyarakat sosial mengenai Jawi. Setakat ini Jawi telah disudutkan kepada tulisan agama semata. Malah ini terbukti dengan banyaknya penghasilan buku agama melalui tulisan Jawi dan diketuai oleh organisasi-organisasi institusi agama seperti majlis agama islam negeri.

Di luar konteks institusi agama pula, Jawi dianggap sebagai bahan sejarah yang tiada nilai ekoran penerapan falsafah kedisinikinian di dalam masyarakat kita secara berleluasa. Di sini, penukaran ini memerlukan daya-usaha ilmu untuk membuktikan Jawi ini bukan sekadar produk agama tetapi lebih daripada itu.

Setakat ini, saya melihat hanya sebuah organisasi yang berusaha memperluaskan Jawi sebagai suatu peradaban atau tamadun melalui jalan ilmu iaitu Akademi Jawi Malaysia – Klasika Media yang diusahakan oleh saudara Teja. Maka jika anggota organisasi mempunyai kepercayaan Jawi yang sejagat, organisasi itu sendiri akan menerapkan tulisan Jawi di dalam institusi masing-masing tanpa perlu melalui jalan normatif mahupun regulatif. Pandangan alam anggota organisasi terhadap Jawi perlu dibentuk-lenturkan supaya adil di dalam menilai. Semangat kedisinikinian perlu dibuang, dan perlu diganti dengan semangat yang bersikap kekal, tekal dan mapan.

Sehubungan perlu ada sokongan pelbagai pihak di setiap institusi dan lapangan. Sebagai contohnya baru-baru ini, UPSI telah cuba menjadi organisasi pertama di dalam institusi pendidikan menerapkan tulisan Jawi di dalam organisasinya ketika kemelut Jawi ini berlaku.

Organisasi-organisasi lain di dalam institusi lain wajar memberikan sokongan dan juga mendukung sekali usaha yang telah dimulai oleh Tuanku Permaisuri daripada institusi diraja dan UPSI daripada institusi pendidikan. Apabila ada desakan sebegini melalui jalan regulatif, normatif dan budaya-kognitif mengikut lunas masing-masing, usaha menjadikan tulisan Jawi kembali sebagai tulisan rasmi Bahasa Melayu pasti akan menampakkan sinarnya.

Semoga dengan dukungan Permaisuri kali ini, ia akan memanjangkan jangka hayat usaha melestarikan Jawi di dalam peradaban Malaysia dan semoga kesan akhirnya adalah berjaya dipatah-balikkan ke zaman pra 1970. Seterusnya menuju masa depan bersama Jawi. InsyaAllah.

RUJUKAN:

Mohd Salleh, I (2019) Lecture 6: Social Institutions and Behaviour, lecture notes, Society, Behaviour and Health MQB7004, University Malaya, delivered 16 October 2019.

Bernama,2019. UPSI to revive use of Jawi next year. Accessed on 29 December 2019. Taken from: http://www.bernama.com/en/general/news.php?id=1802507


Dewa Thor Pernah Dibelasah Seorang Nenek

Selepas Marvel Cinematic Universe (MCU) diperkenalkan pada 2008 menerusi filem Iron Man, ia bertanggungjawab mempopularkan banyak watak termasuk watak mitologi Norse. Siapa tidak kenal Odin (Sir Anthony Hopkins), Loki (Tom Hiddleston), Heimdall (Idris Elba) dan Thor (Chris Hemsworth). Tetapi jika diamati kisah sebenar dewa kilat itu dalam mitologi Norse, ia sama sekali berbeza dengan apa yang digambarkan MCU.

Pertama, dari segi penampilan fizikal. Tidak seperti imej Thor versi Hemsworth atau komik Marvel yang berambut dan berkulit putih, Thor versi Norse mempunyai janggut dan kulit kemerah-merahan. Dengan imej fizikal sedemikian sambil menghayun tukul kesayangannya Mjolnir, siapa tak kecut perut melihat kelibatnya. Ini juga menjelaskan mengapa gergasi atau jotunn dalam mitologi Norse lari tak cukup tanah sekiranya mendapati Thor menghayun Mjolnir dalam keadaan  marah.

Dan jika dibandingkan dengan dewa-dewi lain yang direkodkan dalam sejarah, Thor dianggap yang terkuat dari segi fizikal. Selain kekuatan fizikal, dewa kilat Norse itu turut mempunyai tali pinggang khas bernama Megingjoro yang mampu menggandakan kekuatan yang dimilikinya. Selain dianggap simbol kekuatan, Thor turut melambangkan pokok oak, ribut dan kesuburan.

Bagi orang Norse, kilat bukan saja melambangkan siapa Thor sebenarnya. Bagi kita hari ini, kilat tanda kebesaran Ilahi. Tetapi bagi orang Norse, ia melambangkan pergerakan pedati kambing yang menjadi kenderaan Thor semasa ia merentas langit.

Selain sebagai simbol, namanya turut dijadikan sebagai nama orang atau inspirasi kepada nama hari. Hari Khamis atau Thursday dalam Bahasa Inggeris sebenarnya berasaskan perkataan Inggeris Lama yang bermaksud hari yang penuh dengan kilat. Semasa era Viking (793–1066 Masihi), orang Norse lebih suka menggunakan nama Thor pada nama mereka. Ini sebagai tanda penolakan mereka terhadap ajaran Kristian yang cuba disebarkan di rantau Scandinavia ketika itu.

Kedua, Loki dan Thor tidak pernah mempunyai hubungan persaudaraan seperti digambarkan dalam versi MCU. Loki lebih kepada sebahagian daripada dewa-dewi orang Norse dengan hubungan mereka bersifat pasang surut. Adakalanya, Loki membantu sambil memasukkan sekali elemen helahnya. Dan pada masa yang lain, sentiasa mencetuskan huru-hara dalam kalangan mereka sehingga mengundang kemarahan Thor.

Baik versi MCU mahupun versi Norse memperlihatkan Thor agak lembab dari segi kebijaksanaan – satu aspek yang banyak kali dimanipulasi oleh Loki. Dan disebabkan ciri ini juga, dewa kilat Norse itu suka bertindak melulu tanpa memikirkan kesannya di kemudian hari. Satu cerita paling sesuai dengan ciri Thor ini ialah kisah seorang jotunn bernama Utgarda-Loki.

Kebiasaannya, bagi setiap perjalanan ke dunia gergasi, dewa kilat Norse itu akan ditemani seorang pembantu manusia bernama Thjalfi atau Loki. Tetapi untuk perjalanan ini, kedua-duanya memilih untuk menemani beliau. Semasa melalui kawasan hutan, mereka bertemu dengan seorang jotunn bernama Skrymir. Skrymir memberitahu dia sedia membawa beg makanan mereka sepanjang perjalanan.

Tetapi apa yang menjengkelkan Thor ialah ialah beg makanan yang dibawa jotunn tersebut diikat ketat pada dirinya. Ini menyukarkan dewa kilat itu daripada mendapatkan makanan dalam beg berkenaan. Geram dengan situasi ini, Thor memukul Skrymir sebanyak tiga kali untuk mendapatkan beg makanan tersebut semasa jotunn itu tidur tetapi gagal. Malah, lagi menyakitkan hati, Skrymir menyangka pukulan Mjolnir itu sebagai daun atau buah akorn yang jatuh pada dirinya.

Selepas berjaya melepasi kawasan hutan, Skrymir menyerahkan kembali beg makanan kepada mereka sebelum berlalu pergi. Ketiga-tiganya kemudian meneruskan perjalanan sebelum sampai di istana seorang jotunn bernama Utgarda-Loki. Sebaik melihat kelibat mereka yang kenit itu, gergasi itu mentertawakan mereka dan memberitahu mereka tidak boleh menetap di situ. Tetapi sekiranya Thor, Loki dan Thjalfi berjaya mengalahkannya dalam tiga pertandingan, maka mereka dibenarkan untuk singgah di istana berkenaan.

Untuk pertandingan pertama, cabarannya ialah siapa boleh makan makanan yang paling pantas. Loki menawarkan diri untuk bertanding dan lawannya ialah seorang ahli istana Utgarda Loki bernama Logi. Loki berjaya menghabiskan semua daging dalam palung yang disediakan tetapi lawannya makan semua termasuk tulang dan palung itu sendiri. Akibatnya, Loki diisytiharkan kalah.

Seterusnya, Thjalfi perlu bersaing dalam acara lumba lari dengan lawannya Hugi. Walaupun diberi peluang berlumba sebanyak tiga kali, pembantu Thor itu tewas dalam setiap perlumbaan. Utgarda-Loki kemudiannya mengejek dewa kilat itu dengan mendakwa beliau tidak akan dapat mengangkat kucingnya dari lantai. Hal itu cuba dinafikan dengan mengangkat kucing berkenaan tetapi gagal.

Tidak mahu berhenti di situ saja, Utgarda-Loki mencabar Thor bergusti dengan penjaga istananya, seorang nenek bernama Elli. Kedua-duanya mula bergusti tetapi Elli jauh lebih kuat daripada apa yang disangka Thor. Tetapi dewa kilat itu tetap bertahan dengan nenek itu hanya berjaya memaksa Thor berlutut dengan satu kaki. Puas hati dengan apa yang dilihat, Utgarda-Loki membenarkan mereka tinggal di istana untuk semalaman.

Keesokan paginya, tuan rumah memilih untuk mengiringi mereka keluar dari istana. Setelah tiba di satu tempat, Utgarda-Loki mendedahkan siapa dirinya yang sebenar: Skrymir yang menemani mereka semasa dalam hutan. Dia kemudiannya memberitahu apa yang berlaku beberapa hari sebelumnya bahawa semua ini merupakan tipu helah semata-mata.

Pertama, dengan memukulnya semasa tidur, Thor sebenarnya meruntuhkan gunung-ganang dengan setiap hayunan Mjolnirnya. Kedua, Logi yang menewaskan Loki dalam pertandingan makan sebenarnya mewakili kebakaran hutan yang memakan semua benda tanpa sebarang halangan. Ketiga, Hugi pula mewakili apa yang boleh bergerak lebih pantas daripada kaki iaitu sayap penerbangan.

Kucing yang gagal diangkat Thor pula merujuk kepada ular tedung gergasi Midgard atau Jormungandr, ular yang mengelilingi dunia manusia. Ular ini kemudiannya akan menjadi lawan Thor semasa Ragnarok (peristiwa kiamat mengikut kepercayaan orang Norse). Sementara Elli pula mewakili usia tua yang tidak boleh dikalahkan semua orang termasuk Thor. Berang dengan pendedahan Utgard-Loki, beliau cuba memukulnya tetapi jotunn tersebut hilang bersama istananya.

Thor kemudiannya cuba mendapatkan Jormungandr semasa memancing di laut bersama Hymir (salah satu dewa Norse). Walaupun berjaya mengangkat haiwan tersebut, ia mengakibatkan laut bergelora sekaligus berpotensi menenggelamkan kapal yang dinaiki mereka berdua. Tidak mahu perkara tersebut berlaku, Hymir memotong tali yang digunakan Thor untuk menarik haiwan berkenaan. Walaupun dia memahami tindakan Hymir, ia masih lagi mengundang rasa kurang senang kerana terlepas mendapatkan Jormungandr.

Di sebalik perihal lembabnya itu, adakalanya Thor juga licik mengakali pihak lawan. Pada satu ketika, Mjolnir dicuri oleh seorang jotunn bernama Thyrmyr. Loki ditugaskan Thor untuk mencari siapa pencurinya dan itu mendorongnya terbang ke dunia gergasi (Jotunheimr). Di situlah, dia bertemu dengan Thyrmyr dan jotunn tersebut mengakui dia pencuri tukul Thor itu. Bagaimanapun, Thyrmyr bersedia memulangkan Mjolnir dengan syarat salah seorang dewi Norse, Freyja dikahwinkan dengannya.

Selepas pulang ke Asgard (tempat tinggal dewa-dewi Norse), Loki mendedahkan apa yang diketahuinya. Lantas, para Aesir (nama yang merujuk kepada semua dewa-dewi Norse) bermesyuarat dan pada awalnya, menyarankan agar Thor disamarkan sebagai Freyja. Bagaimanapun, Loki tidak bersetuju dan menggesa mereka menimbang semula idea tersebut. Pada akhirnya, mereka memutuskan Thor akan menyamar sebagai Freyja semasa di Jotunheimr dan sebaik saja Mjolnir kelihatan, rampas dan segera pulang ke Asgard.

Sebaik tiba di Jotunheimr bersama Loki (menyamar sebagai dayang Freyja), siapa tak teruja melihat dewi Norse bakal menjadi isteri seorang jotunn. Lantas, satu pesta diadakan bagi meraikan acara istimewa berkenaan. Walaupun rasa pelik dengan penampilan ‘bakal isterinya’ itu, Thyrymr langsung tidak curiga. Thor hanya menanti masa sesuai untuk memulangkan balik paku buah keras terhadap pencuri Mjolnirnya itu.

Apabila kedua-duanya hendak dikahwinkan di bawah seliaan dewi sumpah Norse, Var, Mjolnir digunakan sebagai cara memberkati perkahwinan Thyrymr dan ‘Freyja’.  Ini kerana salah satu peranan Mjolnir ialah sebagai alat merestui perkahwinan. Sebaik melihat tukul kesayangannya itu, Thor segera merampas semula Mjolnir dan mencetuskan huru-hara dalam kalangan jotunn di situ dengan membunuh Thyrymr.

Semasa Ragnarok, Thor akan kembali bersemuka dengan Jormungandr. Ular ini akan mencetuskan huru-hara di lautan pada hari itu termasuk menyembur bisanya ke dalam air dan udara. Setelah bertarung untuk beberapa lama, Thor berjaya mengalahkan lawannya itu. Tetapi dia juga akan mati selepas bisa gigitan Jormungandr memberi kesan terhadap dirinya.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN

McCoy, D. (2016). Thor. The Viking Spirit: An Introduction to Norse Mythology and Religion. CreateSpace Independent Publishing Platform

J. Mark, J. (2018, 17 Disember). Thor. World History Encyclopedia.